
Forord

Intensivsykepleie var det første norske læreverket i intensivsykepleie da første utgave ble utgitt i 2005. I denne femte utgaven har vi videreutviklet læreverket pedagogisk og faglig. Kapittelrekkefølgen er endret og hvert kapittel har fått repetisjonsoppgaver om sentrale temaer. Kapitlene er faglig oppdatert med ny nasjonal og internasjonal kunnskap og forsk­­ning på feltet. For å finne mest mulig oppsummert og kvalitetsvurdert forsk­nings­kunnskap har vi brukt Kunnskapspyramiden som mal for litteratursøkene. Intensivsykepleierens funksjon og ansvar for overvåking av pasientens tilstand er tydeliggjort, blant annet når det gjelder bruk av ulike kartleggingsverktøy. Kapitlene har fyldige referanselister, som er revidert. Målet er at studentene skal lære seg å innhente og bruke kunnskap fra flere kilder for å praktisere og argumentere for en yrkesutøvelse som er faglig forsvarlig, der hensikten er å ivareta pasientsikkerhet.

Læreverket tilfredsstiller Kunnskapsdepartementets forskrift om nasjonal retningslinje for intensivsykepleierutdanning, ved


	å synliggjøre intensivsykepleierens kompetanse og funksjons- og ansvarsområder


	å formidle nasjonal og internasjonal kunnskap basert på forsk­ning og erfaring


	å bidra til faglig forsvarlighet og pasientsikkerhet




For å forstå innholdet i boka må leseren ha grunnleggende kunnskaper i anatomi, fysiologi og generell sykepleie. I kapitlene 3–32 starter hvert kapittel med en nærmere beskrivelse av hvilke grunnleggende kunnskaper leseren må ha for å kunne tilegne seg en helhetlig forståelse av kapittelet.

Læreverket er primært skrevet for videreutdanning og masterstudium i intensivsykepleie, men er også egnet som oppslagsverk for sykepleiere i klinisk praksis – i akuttmottak, overvåkingsavdelinger, postoperative avdelinger og intensivavdelinger. Med utgangspunkt i den voksne pasienten som er akutt og/eller kritisk syk, setter boka søkelys på det som skal til for at pasienten skal få dekket sine grunnleggende behov.

Til sammen har 24 intensivsykepleiere og én akuttsykepleier bidratt i dette prosjektet. Vi takker hver og en for bidraget og samarbeidet.

Kompetanse i intensivsykepleie innebærer også gode kunnskaper i patofysiologi og aktuell medisinsk behandling. Dette er kunnskaper intensivsykepleieren trenger for å overvåke pasientens tilstand, administrere delegert medisinsk behandling, forebygge komplikasjoner og lindre pasientens lidelser. For å kvalitetssikre denne kunnskapen har flere leger vært medisinske konsulenter.

Trond Dehli, traumekirurg og overlege ved Universitetssykehuset i Nord-Norge, har kvalitetssikret det medisinske innholdet i kapittel 28, «Intensivsykepleierens funksjon og ansvar ved behandling av traumer». Trond Eide, nefrolog og indremedisiner, og overlege ved Nyremedisinsk avdeling, Sykehuset Østfold Kalnes, har kvalitetssikret det medisinske innholdet i kapittel 18, «Intensivsykepleierens funksjon og ansvar ved behandling av akutt nyreskade». Gro Grimnes, overlege og infeksjonsmedisiner ved Universitetssykehuset i Nord-Norge, har kvalitetssikret det medisinske innholdet i kapittel 21, «Intensivsykepleierens funksjon og ansvar ved behandling av sepsis og septisk sjokk». Eirik Helseth, nevrokirurg og overlege ved Oslo universitetssykehus, har kvalitetssikret det medisinske innholdet i kapittel 27, «Intensivsykepleierens funksjon og ansvar ved behandling av nevrointensivpasienten». Gunhild Holmaas, spesialist i anestesi og intensivmedisin, og overlege ved Intensivmedisinsk seksjon, Kirurgisk serviceklinikk, Haukeland universitetssykehus HF, har kvalitetssikret det medisinske innholdet i kapittel 8, «Respiratorbehandling», og i kapittel 19, «Intensivsykepleierens funksjon og ansvar ved behandling av akutt leversvikt». Anders Benjamin Kildal, intensivmedisiner og overlege ved Universitetssykehuset i Nord-Norge, har kvalitetssikret det medisinske innholdet i kapittel 20, «Intensivsykepleierens funksjon og ansvar ved behandling av alvorlig akutt pankreatitt». Bjørn Anders Kroken, obstetriker og overlege ved Universitetssykehuset i Nord-Norge, har kvalitetssikret det medisinske innholdet i kapittel 24, «Intensivsykepleierens funksjon og ansvar ved behandling av preeklampsi, eklampsi og HELLP-syndrom».

Vi takker for deres viktige bidrag i boka.

Vi vil også takke Helene Berntzen og Anne-Marie Storsveen for deres bidrag til innholdet om Komfort Bundle i kapittel 3. Berntzen er intensivsykepleier og fag- og forsk­nings­sykepleier ved avdeling for postoperativ og intensivsykepleie, Akuttklinikken, Oslo universitetssykehus. Storsveen er intensivsykepleier og ledende spesialsykepleier fag, ved Generell intensiv 1, Rikshospitalet, Oslo universitetssykehus.

KAPITTEL 1
Intensivsykepleierens arbeidssted og målgruppe
Dag-Gunnar Stubberud


Introduksjon

Dette kapittelet beskriver hvor i helsetjenesten intensivsykepleieren arbeider. Kapittelet beskriver også pasientgruppen intensiv­sykepleieren skal yte helsehjelp til, det vil si intensivsykepleierens målgruppe.




Intensivsykepleierens arbeidssted

Intensivsykepleiere arbeider primært i spesialavdelinger i somatiske sykehus, som intensivavdelinger, overvåkingsavdelinger, post­operative avdelinger, intermediæravdelinger og akuttmottak. Andre aktuelle arbeidsplasser for intensivsykepleieren er blant annet kardiologisk laboratorium, luftambulansetjenesten, helsetjenesten i kommunen, offshore og krigs- og katastrofeområder.

De fleste sykehusavdelinger der intensivsykepleiere arbeider, er høyt spesialiserte kliniske avdelinger der det utføres kontinuerlig overvåking og behandling av akutt og/eller kritisk syke pasienter. I disse avdelingene brukes mye avansert medisinsk utstyr, og førsteinntrykket kan være preget av overveldende teknikk med blinkende alarmer, lys og lyder fra maskiner som er i kontinuerlig drift. Arbeidstempoet kan til tider være høyt som følge av svært dårlige pasienter og akutte situasjoner. Avdelingene kan også kjennetegnes ved at de yter helsehjelp til pasienter generelt ved sykehuset. De fleste avdelingene har såkalte tekniske senger, det vil si at pasienten i utgangspunktet er innskrevet ved en annen avdeling og blir overført til denne, som oftest en sengeavdeling, når tilstanden har stabilisert seg.


Intensivavdeling

Betegnelsen intensivavdeling eller intensivenhet kan omfatte både kirurgisk og medisinsk intensivavdeling. Ved flere sykehus er det en kombinert avdeling med en blanding av pasienter med medisinske og kirurgiske diagnoser. Her er det pasientens tilstand som er avgjørende, og ikke diagnosen. En intensivavdeling behandler sykehusets aller sykeste og mest skadde pasienter, som andre avdelinger ikke kan ta seg av. Kriteriene for å bli innlagt i en slik avdeling er at pasienten har truende eller manifest akutt svikt i vitale organsystemer, der tilstanden er potensielt reversibel. I retningslinjer for intensivvirksomhet i Norge (Norsk anestesiologisk forening & Norsk Sykepleierforbunds landsgruppe av intensivsykepleiere, 2014, s. 9) beskrives en intensivenhet slik:


En intensivenhet er en geografisk avgrenset enhet (avsnitt) i sykehuset som er bemannet av spesialutdannet personale, organisert som en multidisiplinær enhet, og teknisk utstyrt til å behandle pasienter med svikt i ett eller flere organsystemer, hvorav respirasjonssvikt er den vanligste. Derfor er respiratorbehandlingen sentral i forhold til organisering og bemanning.



Pasienter som er innlagt i en intensivavdeling, er i de fleste tilfeller kritisk syke (se s. 32) og har en kompleks og ofte ustabil helsetilstand. Behandlingen er ofte komplisert og ressurskrevende. Det er behov for én eller flere intensivsykepleiere per pasient, for å ivareta pasientens grunnleggende behov, administrere avansert helsehjelp med mye teknisk behandlingsutstyr og ivareta pasientens pårørende.

En intensivavdeling kan beskrives som generell intensivavdeling og som spesialisert intensivavdeling (Norsk anestesiologisk forening & Norsk Sykepleierforbunds landsgruppe av intensivsykepleiere, 2014, s. 9):


	Med generell intensivavdeling menes en avdeling som «behandler pasienter med organsvikt i ett eller flere organsystemer, uavhengig av moderavdeling eller grunnlidelse».


	Med spesialisert intensivavdeling menes en avdeling som «behandler en avgrenset gruppe kritisk syke eller skadde pasienter, som nevrokirurgi-, torakskirurgi-, medisin- osv., men kan også gi annen organstøttende behandling».




Norge følger den europeiske standarden for inndeling av intensivavdelinger i tre nivåer, etter hvilke og hvor kompliserte pasienttilstander de skal være organisert og teknisk utrustet til å kunne behandle (se tabell 1.1). Intensivavdelinger på nivå 3, det høyeste nivået, skal kunne behandle pasienter med alle typer alvorlig organsvikt og kan også ha landsfunksjon for spesielle tilstander eller pasientgrupper.


Tabell 1.1 Intensivavdeling (Norsk anestesiologisk forening & Norsk Sykepleier­forbunds landsgruppe av intensivsykepleiere, 2014)






	Intensiv­avdeling nivå 1

	Intensivenheten skal kunne behandle pasienter med kortvarig behov for respirator­behandling og overvåkning, samt pasienter med behov for ikke-invasiv overtrykksventilering / NIV (se kapittel 7). Enheten vil også kunne overta viderebehandling av stabile intensivpasienter fra høyere nivå.

Intensivenheten skal kunne starte akuttbehandling av kritisk syke eller skadde intensivpasienter og foreta stabilisering, men må raskt etablere kontakt med intensivenhet på et høyere nivå for videre behandling.

Alle sykepleiere i avdelingen bør være intensivsykepleiere.




	Intensiv­avdeling nivå 2a

	Intensivenhet som tilbyr behandling for svikt i de fleste organsystemer hos voksne, slik som hjerte-, lunge- og nyresvikt.

Enheten skal ha intensivleger til stede på dagtid.

Alle sykepleiere i avdelingen bør være intensivsykepleiere.




	Intensiv­avdeling nivå 2b

	Spesialiserte intensivenheter, som regel på universitetssykehus.

Enheten skal ha intensivleger til stede på dagtid.

Alle sykepleiere i avdelingen bør være intensivsykepleiere.




	Intensiv­avdeling nivå 3

	Intensivenhet på universitetssykehusnivå som har tilgjengelig alle nødvendige medisinskfaglige spesialiteter for konsultasjon 24/7.

Avdelingen skal kunne behandle pasienter med alle typer organsvikt.

Enheten kan ha landsfunksjon for spesielle tilstander eller pasientgrupper.

Enheten skal ha intensivleger til stede 24/7.

Alle sykepleiere i avdelingen bør være intensivsykepleiere. En av disse bør ha ph.d.-kompetanse, og flere bør ha mastergrad.

Forsk­ning og kvalitetsarbeid skal inngå i den daglige virksomheten.






Intensivseng. Sengekategorien i en intensivavdeling kan beskrives som intensivplass eller intensivseng (se figur 1.1). I sykehus deles sengekategoriene inn i fire kategorier, som beskriver hvilke ressurser som skal ligge til grunn for helsehjelpen pasienten trenger (se tabell 1.2) (Dolonen, 2022; Internasjonal arbeidsgruppe for intensivkapasitet, 2022).


Tabell 1.2 Sengekategorier i sykehus (Dolonen, 2022; Internasjonal arbeidsgruppe for intensivkapasitet, 2022)







	Kategori 0

	
	Seng i sengeavdeling




	Kategori 1

	Forsterket observasjonsseng

	Sengeplass som skal ha ressurser i form av utstyr, kompetanse og bemanning for organstøttende behandling av ett organ.

Sykepleierbemanning (sykepleier–pasient-ratio): 1 sykepleier til 2–3 pasienter.




	Kategori 2

	Overvåkingsseng

	Sengeplass som skal ha ressurser i form av utstyr, kompetanse og bemanning for organstøttende behandling av to organer.

Sengeplassen skal være tilgjengelig som akutthjelp hele døgnet hele året, uavhengig av helg og høytid (24/7/365).

Sykepleierbemanning (sykepleier–pasient-ratio): 1 sykepleier til 1–2 pasienter.




	Kategori 3

	Intensivseng

	Sengeplass som skal ha ressurser i form av utstyr, kompetanse og bemanning for organstøttende behandling.

Sengeplassen skal ha ressurser til fullverdig intensivmedisinsk behandling inkludert sedasjon, invasiv mekanisk ventilasjon (respiratorbehandling) og annen organstøttende behandling.

Sengeplassen skal være tilgjengelig som akutthjelp hele døgnet hele året, uavhengig av helg og høytid (24/7/365).

Sykepleierbemanning (sykepleier–pasient-ratio): 1–3 sykepleiere per pasient.







[image: Tom seng og flere typer medisinsk utstyr for behandling og overvåking]
Figur 1.1 Intensivseng (Foto: Anne-Britt L. Mathisen)




Overvåkingsavdeling

En overvåkingsavdeling behandler akutt og/eller kritisk syke pasienter med medisinske diagnoser. I praksis vil pasienten ofte ha svikt i flere vitale organfunksjoner, og trenden er at disse avdelingene betegnes som indremedisinske intensivavdelinger (Heyerdal et al., 2012).



Intermediæravdeling

En intermediæravdeling eller intermediærenhet er et nivå mellom en intensivavdeling og en sengeavdeling. Ekstra ressurser kan være forsterket bemanning og ansatte med spesialisert kompetanse. I retningslinjene for intensivvirksomhet i Norge (Norsk anestesiologisk forening & Norsk Sykepleierforbunds landsgruppe av intensivsykepleiere, 2014, s. 9) beskrives intermediærenhet slik:


En intermediærenhet kan behandle pasienter med organsvikt i ett organsystem […]. Enheten kan tilby bedre og mer avansert overvåking, pleie og behandling enn en vanlig sengeavdeling, men lavere enn en intensivenhet. Enheten kan tjene som observasjonspost for pasienter med akutte, alvorlige tilstander. Slike enheter kan også lette utskrivning og sikre oppfølging av intensivpasienter før de overføres til rehabilitering eller sengepost […]. Den viktigste forskjellen i forhold til en intensivenhet er at en intermediærenhet ikke tilbyr endotrakeal intubasjon og respiratorbehandling, men f.eks. kan tilby NIV.





Postoperativ avdeling

En postoperativ avdeling eller enhet tar imot pasienter for smertebehandling og for å overvåke, stabilisere og normalisere pasientens vitale funksjoner etter kirurgi og anestesi. Pasientens opphold i avdelingen vil variere fra minutter til noen dager, alt etter hvor omfattende den anestesiologiske og kirurgiske behandlingen har vært, og hvor fort pasientens tilstand stabiliseres. Trenden ved enkelte sykehus er at postoperative avdelinger blir mer og mer like intensivavdelinger på grunn av kapasitetsproblemer ved disse avdelingene.

Kirurgisk behandling kan også foregå i dagkirurgiske avdelinger. Pasientene innlegges og utskrives samme dag som de blir operert, og behandlings- og omsorgsnivået er en mellomting mellom innleggelse og vanlig poliklinisk behandling. Den postoperative overvåkingen kan vare fra én til flere timer, og når pasientene oppfyller kravene til utskrivning, reiser de hjem.



Akuttmottak

Somatiske akuttmottak er pasientens første møte med sykehuset ved akutt somatisk sykdom. I akuttmottaket blir pasienten vurdert og prioritert for videre helsehjelp i sykehuset. Stabiliserende behandling igangsettes for kritisk syke og skadde pasienter. Pasienten ligger som regel kort tid i akuttmottaket, kun noen få timer, før vedkommende sendes videre til ulike behandlingsenheter i sykehuset, eller behandles poliklinisk og sendes hjem. Pasienten møter leger og sykepleiere med ulik spesialisert kompetanse, som blant annet akuttsykepleiere (se kapittel 25) (Helsedirektoratet, 2022).




Intensivsykepleierens målgruppe

Intensivsykepleieren skal yte helsehjelp (se kapittel 2) til akutt og/eller kritisk syke pasienter (pasient, se ramme) i alle aldre, som har behov for kontinuerlig overvåking og helt eller delvis kompenserende behandling for alvorlig svikt i vitale funksjoner (Forskrift om nasjonal retningslinje for intensivsykepleierutdanning, 2021). Det vil omfatte


	pasienter som er i eller kan komme i en akutt fysiologisk krise på grunn av sykdom eller skade


	pasienter som etter kirurgi og anestesi har behov for å gjenopprette sirkulatorisk og respiratorisk balanse, og som trenger å få lindret smerter og ubehag


	pasienter som har kronisk sykdom, og som enten får en tilleggssykdom eller en akutt forverring av sin grunnlidelse




Målgruppen inkluderer også pasientens på­rørende (se kapittel 4).


Pasient

Med pasient menes «en person som henvender seg til helse- og omsorgstjenesten med anmodning om helsehjelp, eller som helse- og omsorgstjenesten gir eller tilbyr helsehjelp i det enkelte tilfelle» (Pasient- og brukerrettighetsloven, 1999, § 1-3).



Pasienter intensivsykepleieren møter kan være akutt syke, men ikke kritisk syke, eller pasienten kan være både akutt og kritisk syk. Pasienter som får en akutt forverring av kronisk sykdom, for eksempel kols eller hjertesvikt, kan også bli kritisk syke. Pasienter som legges inn i intensiv- eller overvåkingsavdelinger, blir innlagt der som følge av sykdommens eller skadens alvorlighetsgrad og ikke på grunn av sykdommens kategori. Graden av skade og sykdom vil variere, likeså pasientens bevissthetstilstand og i hvilken grad vedkommende er forberedt på sykehusinnleggelse. Marginene mellom liv og død kan være små. Pasientene vil ha ulike diagnoser, men på bakgrunn av sykdom, skade og sykdomsopplevelse har de det til felles at de er i en fysisk og psykososial stress- og krisetilstand. Denne tilstanden vil virke inn på deres mulighet til å mestre og tilpasse seg pasientrollen, og de vil ha varierende mulighet for å gi uttrykk for og ta ansvar for sin situasjon. Behandlingsbehovet vil variere fra periodisk terapi for å unngå alvorlige forstyrrelser i livsviktige organfunksjoner til meget avansert og stadig endret medisinsk behandling.

Sykdom kan komme brått eller utvikles over tid, og deles inn i akutte og kroniske sykdommer. Akutte sykdommer oppstår brått og er oftest kortvarige. Kroniske sykdommer utvikler seg som regel over tid og kan være uhelbredelige. Både akutte og kroniske sykdommer kan utvikle seg til kritisk sykdom.

Antall sykehusopphold i Norge er økende. I 2023 ble i overkant av to millioner personer undersøkt eller behandlet i norske sykehus. Mange av disse pasientene har akutt og/eller kritisk somatisk sykdom. Pasientgruppen omfatter personer i alle aldre, men andelen eldre mennesker er økende. Eldre står for nær en tredel av alle innleggelser i norske sykehus (se s. 33) (Statistisk sentralbyrå, 2024).


Akutt syke pasienter

Begrepet akutt kommer av det latinske ordet actus, som betyr ‘skarp’, ‘plutselig’ eller noe som kommer raskt på. Akutt sykdom er sykdom eller skade som oppstår brått, uten foranliggende sykdomshistorie, og som utvikler seg raskt, men som også kan gå fort over (Gabrielsen et al., 2009; Kåss, 2021). Både medisinske og kirurgiske lidelser kan oppstå akutt. Eksempler på akutt somatisk sykdom er hjerteinfarkt, sirkulatorisk sjokk, hjerneslag, brannskader, akutt pankreatitt (betennelse i pankreas), akutt leversvikt, akutt nyreskade, bruddskader og traumer, skader i sentralnervesystemet, ulike infeksjonssykdommer, ulike kreftsykdommer, akutte forgiftninger og drukning.

Pasienter med akutt sykdom legges inn i sykehus (eller i akuttenheter i kommunehelsetjenesten) for undersøkelse og behandling, enten akutt eller planlagt (elektivt). Akutt sykdom kan som regel helbredes med riktig medisinsk behandling og sykepleie, men kan også utvikle seg til kritisk sykdom eller kronisk sykdom. Et hjerteinfarkt kan for eksempel føre til kronisk hjertesvikt, og akutt nyreskade kan føre til kronisk nyresvikt.

Krav til effektivitet og rasjonalisering har ført til at pasienter med akutt sykdom ofte har kort liggetid i sykehuset. Behandlingstiden kan variere fra noen timer til dager. Lengden på sykehusoppholdet avhenger av sykdommens eller skadens karakter, og av hvor omfattende den medisinske behandlingen er. Trenden er økende bruk av poliklinisk og dagkirurgisk behandling, der målet er å sende pasientene hjem samme dag som de har fått den medisinske behandlingen.



Kritisk syke pasienter

Med kritisk syk menes det at pasientens tilstand er svært alvorlig, i mange tilfeller livstruende (Gabrielsen et al., 2020). Kritisk sykdom kan også betegnes som alvorlig sykdom, og pasienten kan beskrives som alvorlig syk, men begrepene alvorlig sykdom og alvorlig syk brukes også i situasjoner der pasienten ikke har mulighet for å bli frisk.

Kritisk syke pasienter har alvorlig svikt i ett eller flere organsystemer. I kortere eller lengre perioder kan prognosen være usikker, og pasientens tilstand kan være ustabil. Pasienten er avhengig av kontinuerlig overvåking med monitorering av kroppens vitale funksjoner, intensivmedisinsk behandling og intensiv­sykepleie, fra timer til flere dager eller uker. For å ivareta vitale funksjoner trenger pasienten organkompenserende behandling, som blant annet respiratorbehandling for å opprettholde adekvat oksygenering og ventilering. For å opprettholde tilfredsstillende blodtrykk og blodsirkulasjon kan pasienten trenge potente legemidler (adrenerge agonister) og/eller behandling med mekanisk sirkulasjon som aortaballongpumpe (IABP), aksialpumpe eller ekstrakorporal membranoksygenering (ECMO). Nyreerstattende behandling kan ivareta deler av væske- og elektrolyttbalansen og behovet for utskillelse av avfallsstoffer som blant annet kreatinin. Ernæring tilføres via sonde (enteralt) og/eller intravenøst (parenteralt). En kritisk syk pasient blir betegnet som intensivpasient når vedkommende trenger kontinuerlig overvåkning og helt eller delvis kompenserende helsehjelp på grunn av alvorlig svikt i vitale organfunksjoner.

Kritisk sykdom utvikles ofte fra akutte sykdomstilstander. Et hjerteinfarkt kan føre til alvorlig myokardskade og kardiogent sjokk. Ubehandlet sepsis utvikler seg til septisk sjokk. Sepsis, traumer, akutt pankreatitt og alvorlige brannskader kan føre til flerorgansvikt (MODS). Kritisk sykdom kan også utvikles ved akutt forverring av kroniske sykdomstilstander. Pasienter med kronisk obstruktiv lungesykdom (kols) kan få episoder med akutt forverring (eksaserbasjoner) av sykdommen på grunn av infeksjoner i nedre luftveier. En pasient med kronisk hjertesvikt kan utvikle lungeødem etter fysisk aktivitet eller inntak av mye saltholdig mat.



Den gamle intensivpasienten

Eldre kan beskrives som personer mellom 60 og 74 år. Personer fra 75 år og eldre blir ofte betegnet som gamle. Gamle med kroniske sykdommer og/eller funksjonssvikt på grunn av aldersforandringer, blir ofte betegnet som skrøpelige gamle (Engedal, 2019; Ranhoff, 2020b).

Andelen eldre mennesker øker stadig, og fram mot 2050 mener man at eldre over 67 år vil utgjøre cirka 25 prosent av befolkningen. Samtidig vil andelen eldre over 80 år dobles i de neste 35 årene. Eldre, og da spesielt de over 80 år, bruker i dag om lag halvparten av sengeplassene ved norske sykehus. Den medisinske utviklingen har ført til at vi kan behandle flere typer sykdommer og lidelser, og det meste av medisinsk behandling som tilbys i dag, er i liten grad begrenset av alder. Det er anslått at andelen eldre pasienter med sammensatte helseproblemer vil øke sterkt i antall ved sykehusene fram til 2050. Eldre med akutt og/eller kritisk sykdom er derfor en økende pasientgruppe i somatiske sykehusavdelinger (Mattison, 2024; Statistisk sentralbyrå, 2024).

Den gamle intensivpasienten representerer spesielle utfordringer for intensivsykepleieren og krever høy kompetanse. Gamle har spesielle behov og karakteristika som skiller dem fra yngre pasienter. De har redusert reservekapasitet, som begrenser muligheten til å tåle og mestre fysisk og psykisk stress. Alders­forandringer, multisykdom (komorbiditet) og polyfarmasi fører ofte til diffuse og uspesifikke symptomer og tegn på sykdom. De har ofte sykdommer i flere organer samtidig, og de kan dessuten ha atypiske symptomer ved en rekke sykdomstilstander. Det kan derfor være vanskelig å observere og vurdere pasientens kliniske tilstand. Kroniske sykdommer kan kamuflere akutte sykdommer som oppstår. For eksempel kan respirasjonsdepresjon hos en gammel pasient med kols ofte tolkes som en forverring av kols, men kan like gjerne skyldes hjertesvikt i forbindelse med et akutt, stumt hjerteinfarkt (Ranhoff, 2020a, 2020b).

Sansesvikt og kognitiv svikt gjør det vanskeligere å kommunisere med gamle pasienter enn med yngre. Det kan for eksempel være vanskelig å kartlegge og vurdere pasientens smerter. Det skyldes at smerter, spesielt akutte smerter, ofte er et mindre uttalt symptom hos gamle, og pasienten kan dermed ha problemer med å forstå vurderingsverktøyene som intensivsykepleieren bruker for å kartlegge smertene (Ranhoff, 2020a, 2020b).

Aldring fører til farmakokinetiske og farmakodynamiske endringer som har konsekvenser for effekten av legemidler i kroppen. Administrering av legemidler, både enkeltvis og ikke minst sammen, kan derfor være en utfordring. Bivirkninger og interaksjoner oppstår lettere, effekten av legemidler som brukes over tid, kan avta, og enkelte legemidler har sterkere effekt hos gamle enn hos unge pasienter (Romskaug & Bakken, 2023).

Aldring er en negativ prosess for kroppens organer ved at kroppens reservekapasitet reduseres og reguleringsmekanismer og sanser blir dårligere. Kroppens biologiske og psykologiske aldring har ikke nødvendigvis store konsekvenser for en 80-årings dagligliv, men kan ha negative konsekvenser for pasientens grunnleggende behov ved akutt og/eller kritisk sykdom, skader og avansert medisinsk behandling (Mattison, 2024).

Aldringsprosessens konsekvenser for pasientens respirasjon. Strukturelle forandringer i thorax fører til mindre elastisitet i lunger og brystvegg. Muskelcellene atrofierer, og dermed reduseres muskelmasse og respiratorisk muskelstyrke. Lungenes reservekapasitet og ventilasjonens respons på hypoksemi og hyperkapni reduseres med opptil 50 prosent. Resultatet er dårligere utveksling av oksygen og karbondioksid, redusert evne til å kompensere ved hypoksemi og hyperkapni, og redusert hosterefleks (Colwell, 2025; Taffet, 2023). Konsekvensene ved akutt og/eller kritisk sykdom kan blant annet være


	raskere oppstått oksygenmangel


	økt risiko for pneumoni


	lengre avvenningstid ved respiratorbehandling




Aldringsprosessens konsekvenser for pasientens sirkulasjon. Kroppens kardiovaskulære reservekapasitet reduseres etter 70 år, og en er mer utsatt for å få koronar hjertesykdom og hjertesvikt. Årsakene er blant annet at hjertet øker i størrelse, at muskelcellene i hjertet reduseres og til en viss grad erstattes med fibrøst vev, og at det akkumuleres bindevev i hjerteklaffer og karvegger som gjør at hjerteklaffene og arteriene blir tykkere og stivere. Resultatet er blant annet redusert hjertefrekvens og redusert diastolisk og systolisk hjertefunksjon, med derav følgende redusert ejeksjonsfraksjon og hjerteminuttvolum, og redusert reguleringsmekanisme for blodtrykket (Colwell, 2025; Taffet, 2023). Konsekvensene ved akutt og/eller kritisk sykdom kan blant annet være


	at pasienten er mer utsatt for å få akutt hjerte­infarkt og hjerneslag


	at pasienten har økt risiko for atrieflimmer ved sykdommer og tilstander som øker hjertefrekvensen


	at pasienten, i kombinasjon med dårligere mobilitet, har økt risiko for venøs tromboemboli




Huden blir tynnere og mister elastisitet. Resultatet er at hudens evne til å binde vann blir redusert, den isolerer dårligere og er mindre bestandig mot trykk (Taffet, 2023). Konsekvensene ved akutt og/eller kritisk sykdom kan blant annet være


	at pasienten er mer utsatt for å utvikle trykksår ved sengeleie


	at pasienten er mer utsatt for å bli nedkjølt ved langvarig eksponering for kjølig luft, som i et peroperativt forløp




Aldringsprosessens konsekvenser for pasientens ernæringstilstand. Ved aldring reduseres kroppens basalmetabolisme, og sammensetningen av kroppsmasse forandres. Andelen av væske og muskulatur reduseres, og det relative fettinnholdet i kroppen øker. Spesielt uttalt er denne forandringen hos personer over 80 år. Resultatet er at kroppens energibehov avtar med alderen, og det er spesielt behovet for fett og karbohydrater som blir mindre. Ved akutt og/eller kritisk sykdom er likevel eldre pasienter i stor grad utsatt for underernæring. Det anbefales derfor at en starter med ernæringsbehandling i løpet av de første 24 timene etter innleggelse i intensiv- eller overvåkingsavdeling (Mattison, 2024; Taffet, 2023).

Aldringsprosessen fører til svekket smaks­følelse, forandret luktesans, redusert spyttproduksjon og dårligere tannstatus. Fysiologiske forandringer i svelget og i øsofagus gjør at mange gamle har redusert svelgefunksjon (Mattison, 2024; Taffet, 2023). Konsekvenser ved akutt og/eller kritisk sykdom kan blant annet være


	redusert matlyst


	redusert tygge- og svelgefunksjon


	økt fare for aspirasjon




Gamle kan også i større grad ha behov for oppmerksomhet og hjelp til matinntak når de er syke.

Aldringsprosessens konsekvenser for pasientens eliminasjon. Aldring fører til sklerosering av nyrenes nefroner, atrofi av afferente og efferente nyrearterioler og reduksjon av cellene i nyretubuli. Resultatet er en stadig minskende renal blodgjennomstrømning, redusert glomerulær filtrasjonshastighet (GFR) og derav redusert nyrefunksjon. Fra 25 til 85 års alder reduseres nyrefunksjonen med ca. 25–30 prosent. Den reduserte nyrefunksjonen har normalt ingen konsekvenser for et menneskes dagligliv og vises normalt ikke i vanlige blodprøver (som økning i serum-kreatinin), men ved akutt og/eller kritisk sykdom kan konsekvensene blant annet være (Romskaug & Bakken, 2023; Taffet, 2023)


	at pasienten er mer utsatt for å bli dehydrert eller overhydrert fordi nyrenes evne til å opprettholde kroppens væskebalanse er redusert


	risiko for opphopning og overdosering av legemidler fordi nyrenes evne til å skille ut legemidler er redusert




Aldring fører til reduksjon i leverens masse, blodgjennomstrømning og enzymsystemer. Resultatet er blant annet redusert metabolisme av legemidler. Konsekvenser ved akutt og/eller kritisk sykdom kan være risiko for opphopning og overdosering av legemidler (Romskaug & Bakken, 2023).

Fordi aldring fører til at kroppens relative fettmengde øker, kan fettløselige legemidler, blant annet benzodiazepiner, få et større distribusjonsvolum hos eldre som er normalvektige. Det kan føre til at utskillelsen av disse legemidlene forsinkes og virketiden forlenges. Halveringstiden for diazepam kan være inntil 110 timer hos gamle, mot 20–50 timer hos unge voksne (Romskaug & Bakken, 2023).

Med alderen vil det intracellulære væskevolumet gradvis reduseres, noe som får konsekvenser for effekten av vannløselige legemidler, blant annet paracetamol. Hos gamle vil plasmakonsentrasjonen for disse legemidlene stige raskere, mens virketiden vil være redusert (Romskaug & Bakken, 2023).

Aldringsprosessens konsekvenser for pasientens immunforsvar. Thymus skrumper med alderen, kjertelens funksjon reduseres, og dermed også produksjon av T-celler. Resultatet er redusert immunforsvar. Konsekvensene ved akutt og/eller kritisk sykdom kan blant annet være økt risiko for helsetjenesteassosierte infeksjoner (HAI) (Azar & Ballas, 2023; Mattison, 2024).

Aldringsprosessens konsekvenser for pasientens psykososiale funksjon. Hukommelsen svekkes med alderen. Personer over 80 år har betydelig reduksjon av sirkulerende acetylkolin i hjernen, og det foreligger strukturelle hjerneforandringer (substanssvinn) som reduserer hjernens reservekrefter. Pasientene kan dermed ha nedsatt evne til å mestre mange av de stressfaktorene de kan oppleve i en behandlingssituasjon. Eldre mennesker har også i større grad nedsatt syn og hørsel, noe som begrenser pasientens informasjonsflyt. Spesielt utsatt er eldre mennesker med allerede redusert kognitiv funksjon, blant annet demens (Ranhoff, 2020a, 2020b; Taffet, 2023). Konsekvenser ved akutt og/eller kritisk sykdom kan blant annet være


	at pasienten har redusert evne til å kommunisere


	at pasienten har redusert evne til å forholde seg til nye og uvante omgivelser


	at pasienten har redusert evne til å motta og bearbeide informasjon


	at pasienten har økt risiko for ikke å ha kontroll og ikke å mestre situasjonen som akutt og/eller kritisk syk


	at pasienten har økt risiko for å utvikle delirium, med derav redusert samtykkekompetanse


	at pasienten blir mer avhengig av andre




Aldring påvirker det perifere nervesystemet ved at overføringssignalenes hastighet reduseres, noe som fører til langsommere motorikk. I kombinasjon med aldersbetinget svekket gripestyrke i hånden, kan pasienten ha problemer med å bruke skriveredskaper. Konsekvensene kan være redusert mulighet for kommunikasjon når pasienten er oralintubert og ikke har mulighet til å snakke.



Intensivpasienten med fedme

Overvekt og fedme kan beskrives som en tilstand med for store energilagre i form av fettvev. Fedme defineres som en kroppsmasseindeks (KMI, se kapittel 15) over 30 eller mer og kan deles inn i tre grader (Hauge, 2023; Hjelmesæth, 2023; Olsen, 2023):


	Grad 1: KMI 30,0–34,9 kg/m2


	Grad 2: KMI 35,0–39,9 kg/m2


	Grad 3: KMI ≥ 40 kg/m2




Andelen personer med fedme er økende både internasjonalt og nasjonalt. En mener at hver femte nordmann har problemer med fedme, og problemet er økende (Hjelmesæth, 2023). Det blir derfor stadig flere pasienter med denne tilstanden i intensivavdelingene. Fedme har ikke nødvendigvis noe å si for pasientens overlevelse, men kan få noen konsekvenser for pasientens grunnleggende behov ved kritisk sykdom. Pasientens omfangsrike kropp kan også utfordre helsepersonell når det gjelder å ivareta pasientsikkerheten, fordi mye av det vanlige utstyret som brukes i den helsehjelpen som gis, ikke er tilpasset disse pasientene (Frat et al., 2008; Hales et al., 2018; Lee et al., 2014; Thornton & Savel, 2024). Pasientens vekt og utseende kan også påvirke sykepleierens holdninger til pasienten. Sykepleieren kan oppleve overvektige pasienter som annerledes og ressurskrevende (Hales et al., 2016; Robstad et al., 2018).

Fedme kan ha konsekvenser for pasientens grunnleggende behov når vedkommende får helsehjelp for akutt og/eller kritisk sykdom. Pasienten kan også ha tilleggssykdommer som en konsekvens av tilstanden. Tilleggssykdommer som blant annet hypertensjon, kardiovaskulær sykdom og diabetes kan forsterke pasientens problemer ved akutt og/eller kritisk sykdom.

Fedmens konsekvenser for pasientens respirasjon. Pasienter med fedme kan ha nedsatt lungevolum på grunn av økt mekanisk trykk fra fettansamlinger i torakale og abdominale organer. Lungenes funksjonelle residualkapasitet (FRC) og ekspiratoriske reservevolum kan være redusert, og gassutvekslingen kan dermed forverres. Oksygenforbruket og karbondioksidproduksjonen kan være økt på grunn av økt metabolsk aktivitet. For å opprettholde normalt karbondioksidinnhold i blodet kan personen ventilere med hurtigere frekvens og lavere tidalvolum enn vanlig. Ved behandling av kritisk sykdom er pasienten mer utsatt for å utvikle atelektase og hypoksemi. Pasienten kan ha vanskeligere anatomiske forhold i luftveiene, som kan gjøre intubering ved respiratorbehandling mer utfordrende (Berrios, 2016; Schumann, 2024; Thornton & Savel, 2024).

Fedmens konsekvenser for pasientens sirkulasjon. Fedme kan påvirke sirkulasjonen i form av blant annet økt blodviskositet, økt fibrinogen og redusert fibrinolyse. Ved behandling av kritisk sykdom er pasienten derfor mer utsatt for utvikling av dyp venetrombose. Redusert sirkulasjon, og sengeleie ved kritisk sykdom, gjør at intensivpasienter generelt er utsatt for utvikling av trykksår. Hyppig leieendring og mobilisering av overvektige pasienter kan være utfordrende og ressurskrevende. Pasienter med fedme er derfor mer utsatt for utvikling av trykksår (Berrios, 2016; Hales et al., 2018; Thornton & Savel, 2024).

Fedmens konsekvenser for pasientens personlige hygiene og infeksjonskontroll. Å utføre kroppsvask og hudpleie kan være utfordrende dersom pasienten har store hudfolder. Det kan også være vanskeligere å oppdage tegn til skader og infeksjoner i pasientens hud.




Repetisjonsoppgaver


	Hvor arbeider intensivsykepleieren?


	Hvem er intensivsykepleierens målgruppe?


	Hvilke konsekvenser har aldring ved akutt og/eller kritisk sykdom?


	Hvilke konsekvenser har fedme ved akutt og/eller kritisk sykdom?

KAPITTEL 2
Intensivsykepleierens funksjon og ansvar
Dag-Gunnar Stubberud


Introduksjon

Dette kapittelet beskriver hva intensivsykepleie er, intensivsykepleiens historie, intensivsykepleierens kompetanse og intensivsykepleierens funksjons- og ansvarsområder.




Intensivavdeling

Intensivsykepleie er en spesialitet innen sykepleiefaget og kommer inn under det som også betegnes som avansert klinisk sykepleie (Tracy et al., 2023). Intensivsykepleie kan beskrives slik:


Intensivsykepleie er spesialisert sykepleie av akutt og kritisk syke pasienter, som har manifest eller potensiell svikt i vitale funksjoner. Intensivsykepleie innebærer å delta aktivt i prosessen mot å gjenopprette pasientens helse eller å legge til rette for en verdig død. Målet med intensivsykepleie er å etablere en terapeutisk relasjon med intensivpasienter og deres pårørende, og å styrke pasientens fysiske, psykiske, sosiale og åndelige kapasitet med forebyggende, behandlende, lindrende og rehabiliterende tiltak (NSFLIS, 2004).



Intensivsykepleie blir betegnet som en av de mest tekniske sykepleiespesialitetene og er blitt oppfattet som «teknisk» sykepleie, der dette begrepet er blitt brukt i negativ betydning, det vil si som det motsatte av «omsorgsfull» sykepleie. Intensivsykepleierens ansvar er blant annet å administrere avansert medisinsk behandling, og utviklingen innenfor medisin blir stadig mer avansert, både når det gjelder teknisk utstyr og legemiddelbehandling. Intensivsykepleie balanserer mellom to mot­poler, teknologi og menneskelighet, der intensivsykepleieren skal kunne kombinere high-tech og high touch i sin sykepleieutøvelse. Almerud og medarbeidere (2008) mener at å utøve faglig forsvarlig intensivsykepleie krever både hode, hender og hjerte.

Ifølge Kjøllesdal (1981) svekker ikke bruk av tekniske hjelpemidler intensivsykepleiens natur, omsorgssykepleien. Hun sa at «omsorgen for pasienten bare tiltar i styrke for hvert apparat eller hver teknisk prosedyre som blir tatt i bruk». Teknikken er et hjelpemiddel som skal være med på å øke sikkerheten for pasienten, der målet er at vedkommende skal komme igjennom en krise og om mulig gjenvinne sitt vanlige funksjonsnivå, samtidig som det mellommenneskelige perspektivet blir opprettholdt og pasientens psykososiale behov ivaretatt.

Av frykt for å miste helheten i faget, var Norsk Sykepleierforbund (NSF) skeptisk til for stor grad av spesialisering innenfor sykepleiefaget. På sitt landsmøte i 1985 behandlet NSF en omfattende innstilling om spesialisering, som la vekt på fellestrekkene i sykepleierfunksjonen, og ikke den subspesialiserte jobbkompetansen. Forbundet bestemte derfor at grunnlaget for spesialisering skulle være (Heimdal, 1991)


	behov knyttet til sykepleiens målgruppe eller arbeidsområde, som at pasientens sykdomstilstand og pasientens svikt i vitale funksjoner er så komplisert at videre utdanning ut over grunnutdanningen er nødvendig for å kunne ivareta pasientens behov for og krav til sykepleie


	at sykepleieren må kunne betjene avansert teknisk utstyr




NSF definerte da intensivsykepleie som et slikt område (Heimdal, 1991; Norsk Sykepleierforbund, 1989). Med økende behov for behandling av akutt og/eller kritisk syke pasienter har intensivsykepleie utviklet seg til å bli en stor spesialitet innenfor sykepleien. For å kunne tilby kvalitativt gode helsetjenester (se s. 48) og ivareta pasientsikkerhet (se s. 47), har framtidens helsetjeneste et stort behov for intensivsykepleiere (NOU 2018: 2; NOU 2023: 4).


Intensivsykepleiens historie

Utviklingen innenfor intensivsykepleie har fulgt den medisinske utviklingen og utviklingen av sykehusmiljøet. Etter andre verdenskrig ble behandlingstilbudet til pasienter med alvorlige sykdommer og skader stadig forbedret, med utvikling av mer avansert helsehjelp og teknisk utstyr som muliggjorde bedre diagnostisering og behandling. Sykehusene kunne gi helsehjelp til pasienter som var i en livstruende tilstand, enten på grunn av følgene av sykdom eller skade eller på grunn av selve behandlingen. Denne typen pasienter ble mer ressurskrevende, og det ble hensiktsmessig å samle pasientene som hadde spesielle behov for kontinuerlig overvåking, behandling og sykepleie i spesialiserte enheter eller avdelinger. Sentrale faktorer i intensivsykepleiens historie er utviklingen av kirurgi, anestesi, respiratoren og behandling av koronar hjerte­sykdom.

Utvikling av kirurgi og anestesi. Allerede på Florence Nightingales tid (1820–1910) var det vanlig å samle pasienter etter operative inngrep i såkalte recoveryrom nær operasjonsavdelingen for å overvåke dem umiddelbart etter inngrepet. Helsepersonellet var kjent med risikoen for postoperative komplikasjoner. Utviklingen av recoveryenheter eller postoperative avdelinger eksploderte i 1950- og 1960-årene, da mer avansert kirurgi og anestesi gjorde det mulig å utføre større og mer kompliserte operasjoner, med tilsvarende større risiko for pasienten. På grunn av for dårlig postoperativ overvåking, spesielt av pasientens respirasjon og sirkulasjon, fikk en stor andel av disse pasientene komplikasjoner postoperativt. Sengeavdelingene hadde ikke kapasitet til å ivareta pasientens behov. Erfaring viste at en kunne redusere mortaliteten ved å samle disse pasientene i enheter med riktig utstyr og et tilstrekkelig antall sykepleiere som kontinuerlig over­våket deres vitale funksjoner, og som kunne kompensere for svikt i disse funksjonene og betjene det tekniske utstyret (Cutogno, 1992; Southgate, 1999).

Utvikling av behandling av koronar hjertesykdom. Utviklingen av antibiotika, bedre hygieniske levevilkår og høyere levestandard førte til at helseproblemene blant befolkningen i den vestlige verden etter andre verdenskrig i stor grad ble forskjøvet fra infeksjoner til hjerte- og karsykdommer. Tidlig i 1960-årene ble det utviklet utstyr for diagnostisering av koronar sirkulasjonssvikt. Ved hjelp av elektrokardiografi (EKG) kunne en kontinuerlig monitorere pasientens hjerterytme, og ekstrakorporal hjerte-lunge-redning og defibrillering gjorde det mulig å behandle pasienter med ventrikkelflimmer og hjertestans. Også slike pasienter fant en det gunstig å samle i spesielle enheter, hjerteovervåkingsavdelinger, der de ble kontinuerlig overvåket av sykepleiere. Tidlig oppdagelse av forverret somatisk tilstand og start av riktig behandling viste seg å være avgjørende for behandlingsresultatet. Hjerteovervåkingsavdelinger var de første avdelingene som utviklet intensivsykepleie som en spesialitet, og regnes av mange for å være de første intensivavdelinger (Cutogno, 1992; Kvangarsnes, 1995; Lynaugh & Fairman, 1992; Quinn & Thompson, 1999).

Utvikling av respiratoren. Polioepidemien i 1940- og 1950-årene bidro til fortgang i utviklingen av respiratoren. Ekstern mekanisk ventilasjon, såkalt jernlunge, var utviklet i 1920-årene og ble brukt i behandling av poliopasienter, men det store antall smittede under epidemien førte til mangel på jernlunger. For å redde pasientene ble det forsøkt med overtrykksventilering av pasientens lunger via trakealtube. Denne behandlingen ga positive resultater, og dermed ble respiratoren utviklet. Respiratorbehandling var en ressurskrevende behandling som krevde kontinuerlig over­våking av pasienten. Pasientene ble derfor samlet i intensivavdelinger (Cutogno, 1992; Lynaugh & Fairman, 1992).

Kontinuerlig overvåking av pasienten. Erfaring viste at recovery- og hjerteovervåkingsavdelinger, med sykepleierens nærhet til pasienten, sykepleierens oversikt over pasientens situasjon og høyere sykepleierratio per pasient, bidro positivt til behandlingsresultatene, og i 1960-årene ble det opprettet spesielle intensivavdelinger. En innså at flere kategorier av kritisk syke hadde behov for kontinuerlig hemodynamisk overvåking, respiratorbehandling og intensivsykepleie (Cutogno, 1992).

Intensivsykepleiens fokus. Intensivsykepleien var fra starten dominert av den medisinske og tekniske kunnskapstradisjonen. På den tiden hadde det naturvitenskapelige og positivistiske menneskesynet stor innflytelse i sykepleien. Oppfatningen var at det var mangel på medisinske kunnskaper i den praktiske pasientsituasjonen, og at det var viktig at sykepleiere utviklet seg på dette området. Det var stort sett leger som underviste sykepleierne. Faget hadde, på lik linje med medisinen, et delt fokus ved at en skilte mellom kirurgisk og medisinsk intensivsykepleie. Etter hvert meldte det seg et behov for å klargjøre hovedfokus og forståelsen av selve sykepleiefaget i intensivsykepleien. Faget skulle ta utgangspunkt i en helhetsforståelse og ikke bare være konsentrert om pasientens organsvikt og fysiske behov. Intensivsykepleieren skulle også være bevisst på pasientens egen opplevelse av sin sykdomssituasjon. Faget skulle ikke være styrt av sykdomsklassifisering, men ta utgangspunkt i sykdommens alvorlighetsgrad, og intensivsykepleieren skulle ivareta pasienter i alle aldersgrupper med både kirurgiske og medisinske diagnoser (Cutogno, 1992; Kvangarsnes, 1995).



Sykepleiesituasjoner i intensivsykepleien

Intensivsykepleierens hverdag preges av intensitet, krav om stor grad av årvåkenhet, presisjon og evne til å prioritere. Tempoet er ofte høyt, og arbeidet er komplekst og mangfoldig, med varierende situasjoner som skifter raskt, og med stor bredde i pasientkategorien. Pasientsituasjonene vil være forskjellige og stiller ulike krav til intensivsykepleierens kompetanse for å ivareta pasientens behov. Kirkevold (1996) skiller mellom fire ulike kategorier av sykepleiesituasjoner: akuttsituasjoner, problematiske situasjoner, ikke-problematiske situasjoner og problemidentifiserende situasjoner. Inndelingen viser at situasjonene er flertydige og forutsetter ulik tilnærming og kompetanse. Situasjonene vil være forskjellige med hensyn til hvordan intensivsykepleieren foretar kliniske vurderinger og beslutninger, tiden hun eller han har til rådighet til å foreta kliniske beslutninger og gjennomføre den nødvendige intervensjonen, kravene i selve situasjonen og hvilke typer tiltak situasjonen krever av intensivsykepleieren. De sykepleiesituasjonene intensivsykepleieren møter i sin hverdag, er i stor utstrekning akuttsituasjoner, problematiske situasjoner og problemidentifiserende situasjoner.

Akuttsituasjoner er preget av uoversiktlighet og kompleksitet. De oppstår uventet og brått, er avgrenset i tid og er ofte dramatiske. Evne til raske beslutninger og rask handling er avgjørende for utfallet av situasjonen, det vil si om pasienten skal overleve og unngå skade eller alvorlig mén. Det som karakteriserer kompetansen i slike situasjoner, er at den er av medisinsk karakter. Handlingene er basert på intensivsykepleierens egen tolkning av situasjonen, og målet er å sikre liv og forebygge komplikasjoner. Det blir hevdet at denne delen av sykepleiepraksis er oversett og undervurdert fordi den i stor grad overlapper medisinsk praksis (Benner, 1984; Kirkevold, 1996).

Akuttsituasjoner kan være


	at pasienten plutselig får respirasjons- og/eller sirkulasjonsstans


	at pasienten plutselig får en livstruende blødning etter et operativt inngrep


	at pasienten raskt blir flyttet fra sengeavdeling til intensivavdeling på grunn av akutt alvorlig svikt i vitale organfunksjoner




Problematiske situasjoner er karakterisert ved at de er uklare eller ikke-definerte, men ikke akutte. Det kan være ulike sider ved situasjonen som er problematiske, som spørsmålet om hva som er pasientens behov. Det kan også være situasjoner der problemet er avklart, mens det er uavklart hva som er den beste helsehjelpen i situasjonen. Problematiske situasjoner kan også være situasjoner der pasientens tilstand er ustabil eller ikke utvikler seg slik en forventer ut fra tidligere erfaring. Det er også situasjoner der målet er uklart (Kirkevold, 1996).

Problematiske situasjoner kan være


	at pasienten utvikler respirasjonssvikt og/eller sirkulasjonssvikt over tid på grunn av et operativt inngrep eller kritisk sykdom


	at pasienten blir innlagt i intensivavdelingen med alvorlig organsvikt, og at tilstanden ikke bedrer seg tross helsehjelpen vedkommende tilbys


	at pasienten får delirium på grunn av sykdom og behandling, og problemet er hvordan en skal utføre helsehjelp på den beste terapeutiske måten for pasienten




Problematiske situasjoner kan også være start og avslutning av livsforlengende behandling, der det er spørsmål om pasienten er tjent med den behandlingen som utføres eller vurderes igangsatt.

Problemidentifiserende situasjoner er sykepleiesituasjoner der det forebyggende aspektet er vesentlig i situasjonen. Det er situasjoner der intensivsykepleieren søker å identifisere mulige problemer før de oppstår eller utvikler seg til å bli alvorlige problemsituasjoner (Kirkevold, 1996).

For intensivsykepleieren kan problematiske situasjoner innebære


	å forebygge lungekomplikasjoner ved respiratorbehandling


	å forebygge infeksjon ved å unngå kontaminering av intravaskulære katetre


	å forebygge utvikling av nevromuskulær svikt hos en intensivpasient


	å fremme opplevelse av personlig kontroll hos en pasient som er utsatt for å utvikle delirium







Intensivsykepleier

En intensivsykepleier er en autorisert sykepleier med videreutdanning eller masterstudium i intensivsykepleie, og har spesialisert kompetanse i klinisk sykepleie til akutt og/eller kritisk syke pasienter (Forskrift om nasjonal retningslinje for intensivsykepleierutdanning, 2021; Intensivsykepleierne NSF, 2023). Intensivsykepleieren betegnes også som spesialsykepleier. Med spesialisert kompetanse mener Helsedirektoratet (2012a, s. 9) «kompetanse som tilegnes både gjennom spesialutdanninger og offentlig godkjente spesialistutdanninger, samt gjennom lang praksis». Spesialutdanning er ifølge Helsedirektoratet (2012a, s. 10) «videreutdanninger som er studiepoenggivende utdanning, og som tilbys av universiteter og høgskoler, og er ofte praksisbaserte».

Kompetanse kan defineres som en persons kunnskap, ferdigheter og holdninger og hvordan disse brukes i samspill, det vil si en persons evne til å løse oppgaver og mestre utfordringer i konkrete situasjoner. Kompetanse er individers evne til å tilpasse seg og møte krav fra omgivelsene på en kreativ og forpliktende måte og at man mestrer de vanligste arbeidsoppgavene etter endt opplæring eller utdanning (Meld. St. 16 (2015–2016); NOU 2018: 2). Pasientens behandlingsresultat (se tabell 2.1) er avhengig av rett person til rett jobb eller «rett person på rett plass». Det vil si at det er samsvar mellom helsepersonellets kompetanse og den oppgaven de er satt til å gjøre. Virkningsfull, trygg og sikker helsehjelp innebærer at helsepersonellet har kompetanse som samsvarer med ansvaret de skal ha og oppgavene de skal løse (Helsedirektoratet, 2023a; Meld. St. 10 (2012–2013); Meld. St. 9 (2023–2024); NOU 2023: 4).

Kvaliteten på helsehjelpen pasienten tilbys er ikke bare avhengig av kvaliteten på den medisinske behandlingen, men også av kvaliteten på sykepleien pasienten får. Intensivsykepleierens kompetanse er derfor viktig for å ivareta faglig forsvarlige helsetjenester og pasientsikkerhet, og for å oppnå et best mulig behandlingsresultat for pasienten (Donabedian, 2003; Helsedirektoratet, 2023a; Helsepersonelloven, 1999; Meld. St. 10 (2012–2013); NOU 2023: 4). Intensivsykepleieren skal ha avansert kompetanse i sykepleie til akutt og/eller kritisk syke pasienter med svikt i ett eller flere organsystemer. Han eller hun skal ha handlingskompetanse i å utføre forebyggende, behandlende, lindrende og rehabiliterende tiltak i komplekse pasientsituasjoner, for å bevare, styrke eller gjenopprette pasientens funksjonelle kapasitet (se funksjons- og ansvarsområder, s. 44) (Forskrift om nasjonal retningslinje for intensivsykepleierutdanning, 2021; Intensivsykepleierne NSF, 2023). Intensivsykepleieren må ha kunnskaper om hvordan sykdom, skade og forandret funksjon påvirker pasientens livssituasjon, og om hvordan pasienten kan lære å mestre situasjonen. Det kreves også kompetanse i helsefremmende faktorer for å kunne understøtte disse hos pasienten (European federation of Critical Care Nursing associations, 2013; Forskrift om nasjonal retningslinje for intensivsykepleierutdanning, 2021; Henriksen et al., 2021).

Innholdet i intensivsykepleierens kompetanse vil være styrt av pasientsituasjonene hun eller han møter, og av utviklingen innenfor helsehjelpen pasienten trenger. Kravene til kompetanse i helsetjenesten vil endres over tid fordi forholdene som påvirker menneskers helse og velferd, er i stadig forandring. Intensivsykepleiere er derfor aldri ferdig utdannet, men må holde seg faglig oppdatert gjennom hele sin yrkesaktive periode. Mangelfull kompetanse kan i verste fall bli til skade for pasienten (pasientskade, se s. 47).

I Norge startet formell utdanning av intensivsykepleiere i 1970-årene, og da som bedriftsinterne videreutdanninger i sykehusene. Innholdet og organiseringen av utdanningen kunne derfor være forskjellig fra sykehus til sykehus. For at rammene for utdanningen av intensivsykepleiere skulle være lik i hele landet, utarbeidet daværende Kirke-, utdannings- og forsk­nings­departementet i 1999 en nasjonal rammeplan og forskrift for videreutdanning i intensivsykepleie. Samme år ble også utdanningen overført fra sykehusene til høgskolesystemet. Etter hvert startet diskusjonen om behovet for at utdanningen skulle utvides fra en videreutdanning på 90 studiepoeng (tre semestre fulltid) til et masterstudium på 120 studiepoeng (fire semestre fulltid).

I 2021vedtok Kunnskapsdepartementet forskrift om nasjonal retningslinje for intensivsykepleierutdanning, som beskriver utdanningen som et masterstudium på 120 studiepoeng (Forskrift om nasjonal retningslinje for intensivsykepleierutdanning, 2021; Gundersen & Skoglund, 2018; Kirke-, utdannings- og forsk­nings­departementet, 1999).


Tabell 2.1 Behandlingsresultat beskrevet etter Donabedians triade (Donabedian, 2003)







	Struktur (input)

	Prosess

	Resultat (output)






	= ressurser og rammer som må ligge til grunn for helsehjelpen

	= hvordan helsehjelpen utføres

	= resultatet av helsehjelpen pasienten får




	Materielle ressurser som lokaliteter og utstyr
Menneskelige ressurser som bl.a. pasientens fysiske og psykiske tilstand, antall helsepersonell og helsepersonellets generelle og spesialiserte kompetanse
Hvordan helsetjenestene er organisert

	Forebygging
Diagnostisering
Behandling
Rehabilitering
Pleie
Omsorg

	Forbedret eller ikke forbedret helsetilstand
Tilfreds eller ikke tilfreds pasient








Funksjons- og ansvarsområder

Intensivsykepleierens funksjon og ansvar er å yte helsehjelp (se ramme) til akutt og/eller kritisk syke pasienter i alle aldre. Intensivsykepleie favner et vidt område innenfor sykepleiefaget, med en målgruppe som omfatter pasienter i alle aldersgrupper og med både kirurgiske og medisinske diagnoser. I de fleste avdelinger der intensivsykepleieren arbeider, har hun eller han et ansvar for å ivareta pasientens behov 24 timer i døgnet. Det omfatter alt fra å ivareta pasientens personlige stell og hygiene til å administrere avansert medisinsk behandling. På grunn av pasientens alvorlige sykdomstilstand er de pårørende ofte mye til stede i pasientsituasjonen. Intensivsykepleieren har derfor også et ansvar for å ivareta pårørende, som kan være i en stress- og krisesituasjon.


Helsehjelp

I helsepersonelloven (1999) defineres helsehjelp i kapittel 1 § 3 som «enhver handling som har forebyggende, diagnostisk, behandlende, helsebevarende, rehabiliterende eller pleie- og omsorgsformål og som utføres av helsepersonell».



Intensivsykepleierens funksjons- og ansvarsområder kan defineres som todelt: direkte pasientrettet arbeid og indirekte pasientrettet arbeid. Direkte pasientrettet arbeid, også beskrevet som klinisk utøvelse av intensivsykepleie, omfatter rehabilitering, forebygging, behandling og lindring. Indirekte pasientrettet arbeid omfatter undervisning og veiledning, administrasjon og ledelse, kvalitetsarbeid og forsk­ning (Intensivsykepleierne NSF, 2023) (se tabell 2.2). Temaet for denne boka er først og fremst intensivsykepleierens direkte pasientrettede funksjon og ansvar.

Den undervisende og veiledende funksjonen, det vil si intensivsykepleierens pedagogiske funksjon, kan beskrives som undervisning og veiledning til pasienter, pårørende, studenter og personale. Vi har valgt å definere undervisning og veiledning til pasienten som en viktig del også av intensivsykepleierens direkte pasientrettede funksjon og ansvar, fordi det i stor grad omfatter direkte kontakt med pasienten (se kapittel 3). Undervisning og veiledning som indirekte pasientrettet funksjon og ansvar forstås her som undervisning og veiledning av blant annet medarbeidere og studenter (se s. 80).

Intensivsykepleieren skal bruke sin kompetanse for å selvstendig planlegge og utøve intensivsykepleie i samsvar med lover, forskrifter, retningslinjer og rammebetingelser (Forskrift om nasjonal retningslinje for intensivsykepleierutdanning, 2021, § 5b), som blant annet


	Helsepersonelloven (1999); i henhold til § 4 skal intensivsykepleieren utføre sitt arbeid i samsvar med de krav til faglig forsvarlighet og omsorgsfull hjelp som kan forventes ut fra vedkommendes kvalifikasjoner, arbeidets karakter og situasjonen for øvrig


	Pasient- og brukerrettighetsloven (1999), som kan oppsummeres med at pasienten har krav på faglig forsvarlig helsehjelp


	Spesialisthelsetjenesteloven (1999)


	Yrkesetiske retningslinjer for sykepleiere (NSF, 2023)


	Funksjons- og ansvarsbeskrivelse for intensivsykepleier (Intensivsykepleierne NSF, 2023)





Tabell 2.2 Intensivsykepleierens funksjons- og ansvarsområder







	Intensivsykepleierens funksjon og ansvar

	Grunnleggende funksjonsområder

	Noen kompetanseområder






	
Intensivsykepleierens direkte pasientrettede funksjon og ansvar


	
Rehabilitering


	
Ivareta forebyggende, behandlende og lindrende ­funksjonsområder

Bidra til kvalitet og pasientsikkerhet

Bruke sykepleieprosessen

Samhandle med pasienten og pårørende

Samhandle med egen og andre faggrupper

Fremme kontinuitet i helsehjelpen som tilbys

Skrive pasientdagbok

Oppfølging av pasienten utenfor intensivavdelingen

Ha flerkulturell kompetanse





	
Forebygging


	
Overvåke pasienten

Ha handlingsberedskap

Forebygge komplikasjoner til helsehjelpen pasienten får





	
Behandling


	
Yte helt eller delvis kompenserende hjelp ved alvorlig svikt i pasientens ressurser til å ivareta sine grunn­leggende behov

Handle kompetent i akutte og problematiske situasjoner

Gå inn i nye og ukjente situasjoner

Planlegge og prioritere tiltak

Være fortrolig med teknisk utstyr

Ha kompetanse i ikke-tekniske ferdigheter

Utføre kunnskapsbasert praksis

Ta ansvar for etisk pasientbehandling





	
Lindring


	
Forståelse for og innsikt i pasientens opplevelse av sin situasjon

Redusere smerter og ubehag

Redusere psykisk stress hos pasienten





	
Intensivsykepleierens indirekte pasient­rettede funksjon og ansvar


	
Undervisning og veiledning


	
Undervise og veilede studenter og helsepersonell





	
Administrasjon og ledelse


	
Koordinere helsehjelpen pasienten tilbys

Bruke digital kompetanse





	
Forsk­ning og ­kvalitetsarbeid


	
Bidra til forsk­ning

Bidra til kvalitetsforbedring

Bidra til kvalitetskontroll







Ifølge intensivsykepleierens funksjons- og ansvarsbeskrivelse skal intensivsykepleieren «tilrettelegge for rehabilitering allerede i det akutte stadiet av pasientforløpet, med langsiktige mål om å bedre pasientens funksjonsnivå og opplevelse av livskvalitet» (Intensivsykepleierne NSF, 2023, kap. 2.2). Ifølge forskrift om habilitering og rehabilitering (2011, § 3) kan rehabilitering beskrives som målrettede samarbeidsprosesser mellom pasient, pårørende og helsepersonell, der målet er «at den enkelte pasient og bruker, som har eller står i fare for å få begrensninger i sin fysiske, psykiske, kognitive eller sosiale funksjonsevne, skal gis mulighet til å oppnå best mulig funksjons- og mestringsevne, selvstendighet og deltagelse i utdanning og arbeidsliv, sosialt og i samfunnet».

Den rehabiliterende funksjonen innebærer å gjenoppbygge funksjoner pasienten tidligere har mestret, og gjenskape muligheten for livskvalitet hos mennesker med ervervet sykdom og skade. Rehabiliteringen omfatter alle de vurderinger og tiltak intensivsykepleieren gjør for å forebygge komplikasjoner og bedre pasientens funksjonsnivå. I helsehjelpen til akutt og/eller kritisk syke vil forebyggende (se s. 63), behandlende (se s. 71) og lindrende (se s. 79) tiltak også ha en rehabiliterende funksjon. Vi forstår derfor rehabilitering som overordnet andre direkte pasientrettede funksjonsområder.

På grunn av de belastningene pasienten kan møte som akutt og/eller kritisk syk, vil det ha betydning for behandlingsresultatet at en tenker «helhetlig» i helsehjelpen til pasienten. Det innebærer at en ikke ensidig prioriterer de fysiske behovene, men også støtter opp om pasientens psykososiale behov. De yrkesetiske retningslinjene for sykepleiere sier at sykepleieren skal ivareta helhetlig omsorg for hver enkelt pasient (NSF, 2023). Det er tradisjon i sykepleien for ikke å skille kropp og sjel ved sykdom, men å ha en helhetlig forståelse av mennesket som person. Fysiske og psykososiale komponenter påvirker hverandre og fungerer sammen som en helhet i det enkelte menneske. Somatisk sykdom påvirker pasientens psykososiale behov og omvendt. For at pasienten skal oppleve sine psykososiale behov ivaretatt ved akutt og/eller kritisk sykdom, må han eller hun oppleve å få ivaretatt sine grunnleggende behov generelt. Pasientens kliniske tilstand er imidlertid avgjørende for hvilke prioriteringer som gjøres. Ved en akutt svikt i respirasjon eller sirkulasjon må en prioritere de fysiske behovene for å kunne redde pasientens liv.

Ved akutt og/eller kritisk sykdom har pasienten som regel et stort behov for støtte fra sine pårørende. De pårørende vil på sin side ha et stort behov for å være nær pasienten, og kan være til stede i kortere eller lengre perioder. Pårørende blir betraktet som en ressurs i pasientens rehabilitering, men for å være en ressurs, må de føle seg trygge i situasjonen. Intensivsykepleieren har derfor et ansvar for å ivareta pasientens pårørende, som også kan være i en stress- og krisesituasjon (se kapittel 4) (Intensivsykepleierne NSF, 2023).

Noen generelle kompetanseområder for å ivareta den rehabiliterende funksjonen er å bidra til kvalitet og pasientsikkerhet i helsehjelpen pasienten tilbys, å bruke sykepleieprosessen, å samhandle med pasienten og pårørende, å samhandle med egen og andre faggrupper, å fremme kontinuitet i helsehjelpen som tilbys, å skrive pasientdagbok, å følge opp pasienten utenfor intensivavdelingen og å ha flerkulturell kompetanse.


Bidra til kvalitet og pasientsikkerhet

Intensivsykepleieren skal, som annet helsepersonell, bidra til kvalitet (se tabell 2.3) og fremme pasientsikkerhet (se ramme) i helsehjelpen pasienten tilbys (Intensivsykepleierne NSF, 2023; NSF, 2023; Spesialisthelsetjenesteloven, 1999). For å ivareta intensivpasientens rehabilitering, er kvalitet og pasientsikkerhet essensielle faktorer for et best mulig behandlingsresultat (se tabell 2.1). Å fremme trygg, sikker og virkningsfull helsehjelp for ikke å påføre pasienten skade, er essensielt for at pasienten skal få forbedret helsetilstand. Med pasientskade menes «utilsiktet skade som har oppstått som et resultat av behandling eller tjenester eller som tjenesten har bidratt til, som krever ytterligere overvåking, behandling eller sykehusinnleggelse, eller som har dødelig utgang» (Helsedirektoratet, 2018, s. 3).


Pasientsikkerhet

Pasientsikkerhet kan defineres som «vern mot unødig skade som følge av helse- og omsorgstjenestens ytelser eller mangel på ytelser» (Helsedirektoratet, 2018, s. 3).



Pasientsikkerhet kan forstås som en kontinuerlig prosess og arbeid, der risiko i helsehjelpen pasienten tilbys er redusert til et akseptabelt minimum (Moss & Barach, 2002; Nasjonalt kunnskapssenter for helsetjenesten, 2010; Verdens helseorganisasjon, 2009). Kravet til pasientsikkerhet i dagens helsevesen er betydelig skjerpet (Helsedirektoratet, 2019a; Meld. St. 9 (2023–2024); Spesialisthelsetjeneste­loven, 1999). Visjonen er «en trygg og sikker helsetjeneste, uten skade, for hver pasient, alltid og overalt» (Helsedirektoratet 2019a, s. 3). Pasientsikkerhet er avhengig av flere faktorer, som blant annet intensivsykepleierens innsats og kompetanse. Kvalitetsarbeid er viktig for å fremme kvalitet og pasientsikkerhet i helsehjelpen pasienten tilbys (se s. 81) (Meld. St. 9 (2023–2024)).

Kvalitetsbegrepet kan forstås og defineres på ulike måter, som i hvilken grad aktiviteter og tiltak i helsetjenestens regi øker sannsynligheten for at enkeltpersoner og grupper i befolkningen får en ønsket helsegevinst, og at tjenesten utøves i samsvar med dagens profesjonelle kunnskap (Meld. St. 10 (2012–2013). I henhold til norske helsemyndigheter (Helsedirektoratet, 2019a; Meld. St. 10 (2012–2013) innebærer kvalitet i helsetjenesten at tjenestene er virkningsfulle, trygge og sikre, involverer pasientene og gir dem innflytelse, er samordnet og preget av kontinuitet, utnytter ressursene på en god måte og er tilgjengelige og rettferdig fordelt (se tabell 2.3).


Tabell 2.3 Kvalitet i helsetjenesten (Helsedirektoratet, 2019a; Meld. St. 10 (2012–2012))






	Kvalitetskrav

	Betyr






	
Tjenestene er virkningsfulle


	
Helsehjelpen er basert på pålitelig kunnskap om effekt av tiltak og at helsepersonell har klinisk kompetanse.





	
Tjenestene er trygge og sikre


	
Helsehjelpen skal være trygg og sikker. Feil og uheldige hendelser skal være redusert til et minimum.





	
Tjenestene involverer pasientene og gir dem innflytelse


	
Helsehjelpen skal ikke bare baseres på forsk­nings­kunnskap, men også pasientkunnskap.

Pasientens autonomi og integritet skal ivaretas, og pasientens erfaringer og synspunkter skal påvirke tjenesten.





	
Tjenestene er samordnet og preget av kontinuitet


	
Målet er at det skal være stabilitet i behandlingssituasjonen og at pasienten opplever mest mulig forutsigbarhet.





	
Tjenestene utnytter ressursene på en god måte


	
Ressurser i helsetjenestene skal utnyttes på en slik måte at pasienten og samfunnet får mest mulig gevinst, men rasjonaliteten skal ikke gå på bekostningen av kvalitet.





	
Tjenestene er tilgjengelige og rettferdig fordelt


	
Likebehandlings- eller rettferdighetsprinsippet skal ivaretas ved at alle pasienter har samme mulighet for å oppnå et godt resultat. Pasienter skal ha likest mulig tilgang til helsetjenester.







Bruke standardisert helsehjelp. For å bedre pasientsikkerheten ønsker helsemyndighetene i større grad å standardisere helsehjelpen pasienten tilbys, ved at det utarbeides og brukes kunnskapsbaserte faglige retningslinjer, fagprosedyrer og protokoller. Disse er systematisk utviklede anbefalinger for å støtte helsepersonells avgjørelser om egnet helsetilbud for bestemte kliniske situasjoner. Innholdet i en kunnskapsbasert retningslinje, fagprosedyre eller protokoll, er å anse som anbefalinger og råd for hva som er god praksis på utgivelsestidspunktet. Der det er bindende påbud gis dette i form av enkeltvedtak eller forskrift (Helsedirektoratet, 2012; Meld. St. 10 (2012–2013); Shekelle, 2024).

Hensikten med standardisert helsehjelp er å redusere uønsket variasjon i helsehjelpen pasienten får, men uten at pasientens individuelle behov ikke tas hensyn til. Med uønsket variasjon menes at helsehjelpen pasienter tilbys ikke følger anbefalte standarder, og variasjonen ikke skyldes ulikheter i demografi, geografi, pasientens sykelighet eller andre forhold tjenestene ikke kan gjøre noe med (Meld. St. 10 (2012–2013: Meld. St. 7 (2019–2020)). Kunnskapsbaserte faglige retningslinjer og fagprosedyrer og så videre kan også brukes som standard for å kontrollere kvaliteten på helsehjelpen pasienten tilbys (Meld. St. 10 (2012–2013); Shekelle, 2024; Taj et al., 2022). I henhold til Helsedirektoratet (2012b) kan faglige retningslinjer og fagprosedyrer brukes av tilsynsmyndighetene dersom faglig forsvarlighet av praksis skal vurderes.

Standardisert helsehjelp er ment som et hjelpemiddel ved avveiningene helsepersonell må gjøre for å oppnå forsvarlig og god kvalitet i helsetjenestene. Helsepersonell må vise faglig skjønn i vurderingen av hver enkelt pasient for å ta hensyn til pasientens individuelle behov. Man kan lage standardisert helsehjelp om mye, men ikke alle pasienter passer inn i dette systemet. Faglig forsvarlig helsehjelp kan også innebære at intensivsykepleieren ikke kan følge standardisert helsehjelp for å ta hensyn til pasientens individuelle behov (Helsedirektoratet, 2012a; Shekelle, 2024).



Bruke sykepleieprosessen

For å ivareta den rehabiliterende funksjonen må intensivsykepleieren ha kompetanse i å bruke sykepleieprosessen, en prosess som har både en mellommenneskelig (samhandlende) dimensjon og en problemløsende dimensjon (se tabell 2.4). Den problemløsende dimensjonen omfatter tiltakene sykepleieren utfører overfor pasienten, mens den mellommenneskelige eller samhandlende dimensjonen er måten disse tiltakene utføres på. I praksis vil det ikke kunne skilles mellom disse dimensjonene, og de er til sammen avgjørende for sykepleiens kvalitet. Den problemløsende dimensjonen omfatter målrettede aktiviteter for å forebygge utvikling av sykdom og funksjonssvikt, behandle sykdom, skade og funksjonssvikt, og lindre pasientens lidelse. Den mellommenneskelige dimensjonen omfatter blant annet sykepleierens holdning og væremåte i utøvelsen av sykepleietiltakene. Målet er å skape et miljø rundt pasienten preget av nærhet og medmenneskelighet. Vektleggingen av den mellommenneskelige dimensjonen innebærer blant annet å ivareta pasientens integritet som det selvstendige, tenkende, handlende og følende mennesket vedkommende er, og ikke bare som en syk, skadet eller hjelpetrengende pasient.

En viktig del av den mellommenneskelige dimensjonen av sykepleieprosessen er å etablere en relasjon til pasienten. I denne relasjonen åpner pasienten seg og forventer at sykepleieren imøtekommer dette. For at pasienten skal oppleve å bli møtt, må intensivsykepleieren vise engasjement overfor og interesse for ham eller henne, og utøve faglig kompetanse. En må sette seg inn i pasientens situasjon og tenke seg at rollen er byttet om. Hvordan ville en selv at helsehjelpen skulle utføres dersom en var pasient? Intensivsykepleierens kunnskap og erfaring kan bidra til å se pasienten ut ifra pasientens situasjon. En kan ikke oppleve smerten og ubehaget pasienten har, men en kan leve seg inn i og gjenkjenne situasjonen ut fra den kunnskapen og erfaringen en har som fagperson.

Å imøtekomme pasientens behov til enhver tid kan være utfordrende. Sykehusenes rammefaktorer gir ikke alltid rom til å være engasjert, ta seg tid, kartlegge pasientens ønsker og behov og sikre kontinuitet i helsehjelpen pasienten trenger.


Tabell 2.4 Sykepleieprosessens problemløsende dimensjon






	
Kartlegging og vurdering av pasientens fysiske og ­psykososiale
behov og ressurser


	
Datasamling og kliniske vurderinger





	
Utarbeiding av mål og sykepleie- eller behandlingsplan


	
Planlegging av tiltak





	
Å utøve intensivsykepleie


	
Implementering og utøvelse av tiltak





	
Å fastsette fysiske og psykososiale resultater


	
Evaluering av tiltak og dokumentasjon av disse









Samhandle med pasienten og pårørende

For å bruke sykepleieprosessen må intensivsykepleieren samhandle med pasienten og pasientens pårørende. Pasienten skal stå i sentrum for helsetjenesten, og samhandling med pasienten og vedkommendes pårørende, er en viktig forutsetning for pasientsikkerhet (Henriksen et al., 2021; Meld. St. 10 (2012–2013); Meld. St. 9 (2023–2024); NSF, 2023). Samhandling med akutt og/eller kritisk syke pasienter kan være utfordrende (Holm & Dreyer, 2017; Karlsen et al., 2022; Mortensen et al., 2019). Samhandlingen omfatter blant annet å kommunisere med pasienten, å fremme pasientens opplevelse av personlig kontroll i behandlingsforløpet og å fremme personsentrert intensivsykepleie (se kapittel 3). Samhandling med pårørende kan omfatte det som beskrives som familiefokusert eller familiesentrert omsorg (se kapittel 4) (Intensivsykepleierne NSF, 2023).



Samhandle med egen og andre faggrupper

Samhandling mellom helsepersonell er en viktig forutsetning for pasientsikkerhet (Helse­direktoratet, 2019a; Meld. St. 7 (2019–2020); Meld. St. 9 (2023–2024)). Samhandling mellom helsepersonell kan beskrives som et uttrykk for helsepersonellets evne til å fordele oppgaver seg imellom for å nå et felles mål, samt evnen til å gjennomføre oppgavene på en koordinert og rasjonell måte (St.meld. nr. 47 (2008–2009)). Samhandling er å gjøre noe sammen, og at handlingene er koordinerte. Målet er å sikre flyt i arbeidsprosessene slik at pasienter og pårørende opplever sammenheng i tjenester og tiltak (St.meld. nr. 47 (2008–2009)).

Intensivsykepleieren er en viktig del av pasientens behandlingsteam. Faglig forsvarlig helsehjelp forutsetter samhandling med kolleger og andre profesjoner i behandlingsteamet rundt pasienten (Henriksen et al., 2021; NSF, 2023). Samhandling krever samhandlingskompetanse, som blant annet omfatter å (Orvik, 2022)


	erkjenne at samarbeid er arbeid


	være i stand til å se egen kompetanse; vite hva man selv kan, og hva som er ens rolle og funksjon


	vite hva de andre kan, og hva som er andres rolle og funksjon


	være i stand til å stå i en vedvarende prosess


	ta imot kontinuerlig tilbakemelding på hvordan man virker i samspill med andre




Tverrprofesjonell samhandling. I helsehjelpen til akutt og/eller kritisk syke pasienter samhandler intensivsykepleieren ikke bare med egen faggruppe, men også med andre helseprofesjoner som leger, fysioterapeuter, radiografer, bioingeniører, farmasøyter, ernæringsfysiologer, logopeder, ergoterapeuter, helsefagarbeidere og så videre. Tverrprofesjonell samhandling blir løftet fram som et viktig tiltak for å bedre kontinuiteten og kvaliteten i helsehjelpen pasienten får (Meld. St. 10 (2012–2013); Intensivsykepleierne NSF; NSF, 2023). Ifølge Orvik (2022) handler tverrprofesjonalitet mer om hvordan klinikere arbeider sammen enn om tverrfaglighet, som kan handle mer om kunnskap, fag og disipliner. Tverrprofesjonell samhandling kan omfatte kompetansedomener som verdier og etikk for tverrprofesjonell praksis, forståelse av roller og ansvar, tverrprofesjonell kommunikasjon og team og teamarbeid (Orvik, 2022).

Tverrprofesjonell samhandling forutsetter dialog og felles beslutningspunkter mellom personell fra ulike faggrupper. Det gjelder både i utredning av pasientens behov, ved planlegging av helsehjelp, ved gjennomføring av helsehjelp, ved evaluering av helsehjelp og ved avklaring av nye mål for helsehjelpen pasienten tilbys (Helsedirektoratet, 2019a).

Teamarbeid blir sett på som en viktig del av tverrprofesjonell samhandling og som en viktig del av intensivsykepleierens ikke-tekniske ferdig­heter (se s. 75). Det kan forstås som to eller flere profesjonsutøvere som i en behandlingssituasjon komplementerer hverandre og er innstilt på å realisere felles mål og resultater. Teamarbeid kan blant annet omfatte å utveksle informasjon, vurdere roller og kompetanse, koordinere aktiviteter og støtte hverandre. Medlemmene i teamet er avhengige av hverandre og må derfor samhandle (Henriksen et al., 2021; Meld. St. 7 (2019–2020); Orvik, 2022; Wevling et al., 2019).

Teamarbeid kan fungere godt og føre til økt effektivitet, bedre behandlingsresultat for pasienten og mer tilfredshet blant medarbeidere, men kan også være en kilde til produktivitetstap, dårligere behandlingsresultat for pasienten og konflikter og mistrivsel blant de ansatte. Et godt teamarbeid er avhengig av at medlemmene samhandler godt og bidrar til synergi i arbeidet. Noen forutsetninger for synergien og et godt fungerende team er at medlemmene har avklart hva som er hensikten med arbeidet, og at de forstår hvordan de er avhengige av hverandre for å nå felles mål (Bang, 2010; Helsedirektoratet 2019a; Meld. St. 7 (2019–2020)). Et velfungerende teamarbeid kan utvikles med ulike treningsmetoder, som blant annet simuleringstrening (Husebø & Ballangrud, 2021).

Strukturert kommunikasjon mellom helsepersonell. Samhandling mellom helsepersonell krever kommunikasjon mellom aktørene. God kommunikasjon mellom helsepersonell kan bidra til bedre kontinuitet og pasientsikkerhet. Ineffektiv kommunikasjon mellom helsepersonell kan få negative konsekvenser for behandlingsresultatet (Helsedirektoratet, 2019a, 2020a).

For å strukturere og kvalitetssikre den muntlige kommunikasjonen mellom sykepleier og annet helsepersonell anbefales det å bruke metoder eller verktøy som blant annet ISBAR (se tabell 2.5) (Helsedirektoratet, 2020a; Moi et al., 2019; Tangvik et al., 2021). ISBAR står for: I = identifikasjon, S = situasjon, B = bakgrunn, A = aktuell tilstand / mulig diagnose, R = råd / forslag til løsning. Ved overføring av pasientinformasjon i pasientoverganger kan en utvide kommunikasjonsverktøyet ISBAR med SALSA (se tabell 2.6). ISBAR kan blant annet bidra til at viktig pasientinformasjon blir overført mellom helsepersonell i et behandlingsforløp, og brukes i dag ved flere norske sykehus.


Tabell 2.5 ISBAR – metode for bedre kommunikasjon mellom helsepersonell (Oslo universitetssykehus, 2022; Wallin & Thor, 2008)







	ISBAR






	
I = identitet/

presentasjon

(identify)


	
Si hvem du er, hva din rolle er og hvor du arbeider (avdeling)

Oppgi pasientens navn og fødselsdato som et minimum.


	
«Hei dette er intensivsykepleier Dag, som ringer fra intensivavdelingen. Jeg ringer angående Trude Jensen som ble innlagt her i ettermiddag. Hun er født 12.07.1976.»





	
S = situasjon (situation)


	
Oppgi hva som nå er aktuelt med pasienten.


	
«Jeg ringer fordi … (beskriv)»

«Jeg har målt følgende verdier: BT_/_, puls_, respirasjonsfrekvens_, oksygenmetning, kroppstemperatur_» eller

«Jeg har observert vesentlige endringer i BT/puls/respirasjonsfrekvens/oksygenmetning/hudfarge/EKG/blødning osv.»





	
B = bakgrunn (background)


	
Hva er den kliniske historien til pasienten?


	Innleggelsesdiagnose og -dato


	Kort beskrivelse av sykehistorie og behandling til nå





	
Ha journal, oversikt over pasientens legemiddelbehandling og laboratoriesvar tilgjengelig.





	
A = aktuell tilstand / mulig diagnose / ­analyse (assessment)


	
Beskriv hva du mener er det aktuelle problemet.


	
«Jeg mener problemet er … (beskriv)»

«Problemet er nok respiratorisk/sirkulatorisk/

nevrologisk osv.»

«Jeg vet ikke hva problemet er, men pasientens tilstand er forverret»

«Pasienten er ustabil. Noe må gjøres.»

«Jeg er bekymret.»





	
R = forslag til løsning, råd (recommendation)


	
Beskriv hva du anbefaler og be om råd.


	
«Skal vi ikke … (beskriv)?»

«Hva synes du vi skal gjøre?»

«Hvilke videre undersøkelser vil du anbefale?»

«Hva mener du at jeg skal observere, og hvor ofte?»

«Kan du komme å tilse pasienten?»

«Når skal jeg kontakte deg igjen?»








Tabell 2.6 ISBAR med SALSA (Oslo universitetssykehus, 2022)






	M = Medikamenter

	
Hvordan pasientens legemiddelliste foreligger og om den er ­samstemt (legemiddelsamstemming)

Om det er ordinert spesielle legemidler som krever spesielle tiltak

Om det pågår infusjoner

Hvilke inngangspunkter (PVK, SVK osv.) pasienten har og hva som er status for disse





	
S = Sikkerhetsutfordringer


	
Allergier

Fallrisiko

Risiko for trykksår

Psykiske problemer

Kritiske blodprøveverdier

Kommunikasjonsproblemer





	
A = Avventer svar på …


	
Det har ikke kommet svar på undersøkelser som blodprøver, ­bakteriologi, bildediagnostikk osv.





	
L = Ledsages av (hva og hvem følger med pasienten under overflytting)


	
Informasjon om hva som følger med pasienten:

personale som følger

pårørende

utstyr

dokumenter

verdisaker/deponi

personlige eiendeler (herunder briller, gebiss, krykker e.l.)





	
S = Sagt (hvilken informasjon som er gitt til pasienten og pårørende)


	
Hvordan er pasienten og pårørende informert?





	
A = Ansvar


	
Beskriv hvem (personer, team, roller, pasienten eller pårørende) som er ansvarlig for videre behandling.







Bekreftende kommunikasjon. Strukturert kommunikasjon mellom helsepersonell i akutte behandlingssituasjoner er viktig for å unngå misforståelser. Bruk av bekreftende kommunikasjon som closed loop-kommunikasjon er en måte å kvalitetssikre behandlingen pasienten får (El-Shafy et al., 2017; Helsedirektoratet, 2020b; Pozner, 2021; Wahr, 2023). Ved closed loop-kommunikasjon får den som gir informasjon, for eksempel en teamleder, bekreftelse fra teammedlemmene på at informasjonen er mottatt, og at den er korrekt og komplett. Kommunikasjonsprosessen omfatter tre deler:


	Utrop: Senderen (for eksempel teamleder) sender ut informasjon / en beskjed / en melding / en forordning.


	Tilbakemelding/bekreftelse: Mottakeren (for eksempel teammedlem) bekrefter at informasjonen/beskjeden/meldingen/forordningen er mottatt ved å repetere innholdet.


	Kvittering: Senderen bekrefter at mottakeren har tolket informasjonen/beskjeden/meldingen/forordningen korrekt.




Læringsnettverk. Helsemyndighetene ønsker at helsepersonellet i større grad deler kunnskap og erfaringer, og lærer av hverandre. At kompetanse deles både i team og mellom institusjoner (Meld. St. 7 (2019–2020)). Læringsnettverk er et tiltak som kan fremme kompetansedeling hos helsepersonell, og beskrives som en arbeidsmetode for samhandling der helsepersonell deler kunnskap og erfaringer, og slik skaper en felles kompetanseutvikling på tvers av profesjon, avdeling og organisasjon. Hensikten er å spre kompetanse på ulike områder og derav bedre kvaliteten på helsetjenestene (se ramme nedenfor) (Folkehelseinstituttet, 2019; Meld. St. 10 (2012–2013)).

For at et læringsnettverk skal bidra til å fremme kvalitetsforbedring, er det viktig med god planlegging og gjennomføring. Læringsnettverket bør ha sterk forankring i egen organisasjon, og det bør ligge til grunn en læringskultur som støtter systematisk forbedringsarbeid. Deltakerne må ha evne til å arbeide sammen i team, og ha evne og muligheter til å lære og prøve seg ut i forhold til metoder og verktøy for kvalitetsforbedring (Folkehelseinstituttet, 2019).


Læringsnettverk

(Meld. St. 10 (2012–2013))


	Området: Deltakerne har et felles område de ønsker å forbedre. Et veldefinert og avgrenset område skaper en felles plattform å arbeide ut fra, og en bevissthet om hva som skal stå i fokus.


	Nettverket: Nettverket er en «sosial læringsfabrikk» der en deler ideer, kan stille vanskelige spørsmål, lytte til andre og hjelpe hver­andre til ny innsikt.


	Innholdet: Deltakerne utvikler en kunnskapsbase gjennom felles opplevelser, historie, verktøy og tilnærminger til utfordringer på eget fagfelt.






I regi av det nasjonale pasientsikkerhetsarbeidet I trygge hender 24-7 (www.itryggehender24-7.no) har det blitt arrangert ulike læringsnettverk der sykepleiere har fått økt kunnskap i kvalitetsforbedring. Noen eksempler på nettverksområder:


	Tidlig oppdagelse og rask respons av forverret somatisk tilstand


	Tidlig oppdagelse og behandling av sepsis


	Trygg kirurgi


	Forebygging av trykksår


	Trygg utskrivning


	Pasientmedvirkning






Fremme kontinuitet i helsehjelpen som tilbys

Pasienten kan oppleve lite kontinuitet i helsehjelpen ved behandling av akutt og/eller kritisk sykdom fordi det ofte er mye forskjellig helsepersonell å forholde seg til (Meld. St. 11 (2020–2021)). Pasienten har behov for kontinuitet i helsehjelpen gjennom behandlingsforløpet for å oppleve forutsigbarhet og dermed kontroll og trygghet. Målet er at det skal være stabilitet i behandlingssituasjonen, og at pasienten skal oppleve færrest mulig utrygge situasjoner, unngå å stadig måtte gjenta sine problemer og behov og slippe å oppleve at helsehjelp ikke blir fulgt opp. Helsemyndighetene har hatt og har et mål om helhetlige helsetjenester (se ramme under) der helsehjelpen er satt sammen og koordinert slik at de møter pasientens behov på en hensiktsmessig måte. Det innebærer blant annet bedre samhandling mellom helsepersonellet, bedre kommunikasjon med og informasjon til pasienten og bruk av helhetlige pasientforløp (Meld. St. 10 (2012–2013); Meld. St. 7 (2019–2020); Meld. St. 9 (2023–2024); NOU 2023: 4).


Helhetlige helsetjenester

(Meld. St. 7 (2019–2020), s. 10)

Med helhetlige helsetjenester menes at tilbudene i spesialisthelsetjenesten fremstår som en samlet tjeneste, og at fysisk helse, psykisk helse og rusproblemer blir sett i sammenheng. For pasienten henger kropp og sinn sammen – det bør også tjenestene gjøre.



Kontinuitet dreier seg ikke bare om at helsehjelpen fungerer, men også om at den følges opp. Det er mange aktører rundt pasienten, og intensivsykepleieren har ansvaret for å sikre at helsehjelpen blir fulgt opp fra vakt til vakt og fra dag til dag. Dette gjelder også for de opplysningene og signalene som pasienten formidler, både verbalt og ikke-verbalt. Intensivsykepleieren har et ansvar for å dokumentere pasientopplysninger og helsehjelpen pasienten trenger, slik at pasienten slipper å fortelle om problemer og behov ved hvert vaktskifte (Helsepersonelloven, 1999).

Helhetlige pasientforløp er et kvalitetssikringssystem som kan bidra til samordning, helhet og kontinuitet i pasientforløpet (se tabell 2.7) (Meld. St. 10 (2012–2013), Meld. St. 7 (2019–2020)). Forløp kan defineres slik (St.meld. nr. 47 (2008–2009) s. 15):


Forløp er den kronologiske kjeden av hendelser som utgjør pasientens møte med ulike deler av helse- og omsorgstjenestene. Gode forløp kjennetegnes ved at disse hendelsene er satt sammen på en rasjonell og koordinert måte for å møte pasientens ulike behov.




Tabell 2.7 Kjennetegn ved helhetlige pasientforløp (Helsedirektoratet, 2019b)






	Kjennetegn

	Betyr






	
Kontinuitet


	
Helsetjenestene henger sammen gjennom god samhandling. ­Tjenestene virker sammen.





	
Samarbeid


	
To eller flere virksomheter har gjensidig forpliktende og samtidig ansvar over tid.





	
Sømløshet


	
Smidig overføring av informasjon og oppgaver til rett tid.





	
Pasientsentrert


	
Pasienten deltar i beslutninger om målsetting og utforming av tiltak.





	
Informasjonsdrevet


	
Framdriften i forløpet er kontinuerlig basert på kunnskap og opp­lysninger om pasientens tilstand og behov.







Helsemyndighetenes mål er at sykehusene har helhetlige pasientforløp, der helsehjelpen er satt sammen og koordinert slik at de møter pasientens behov på en hensiktsmessig måte. Det innebærer blant annet bruk av standardiserte pasientforløp, individuelle planer, veiledende behandlingsplaner, bedre samhandling mellom helsepersonellet, bedre informasjon og kommunikasjon med pasienten, bedre overganger i pasientforløpene og oppfølging av pasienten etter utskrivning fra intensivavdelingen (se kapittel 30) (Meld. St. 7 (2019–2020); Meld. St. 9 (2023–2024)).

Standardiserte pasientforløp, behandlingslinje eller forventet forløp (clinical pathways), er et eksempel på helhetlig pasientforløp. Standardiserte pasientforløp kan beskrives som et standardisert kart over pasientens gang gjennom sykehuset, fra mottak til utskrivelse, eller fra sykehuset til kommunehelsetjenesten. Systemet kan fungere som en standardisert behandlingsplan som beskriver en forventet rekke av hendelser og prosedyrer som flytter pasienten til et ønsket mål, og kan hjelpe helsepersonellet til å bedre kvaliteten på helsehjelpen. For helsepersonellet kan standardiserte pasientforløp fungere som en retningslinje for å samkjøre pasientens behandling ut fra felles forventninger til pasientens behandlingsresultat. I et standardisert forløp beskrives mål og tiltak for å ivareta pasientens grunnleggende behov. Systemet kan bidra til at pasienten opplever sammenheng i det som konkret skjer i behandlingsforløpet. Målet er å kvalitetssikre helsehjelpen pasienten får, sikre kontinuitet i helsehjelpen som pasienten tilbys, og fremme pasientsikkerhet. Standardiserte pasientforløp egner seg for behandling i sykehus, men også i behandlingsforløpet mellom sykehus og kommunehelsetjenesten (Meld. St. 7 (2019–2020); Rotter et al., 2010; St.meld. nr. 47 (2008–2009)). For at standardiserte pasientforløp skal fungere som system, anbefales det å lage skriftlige kliniske fagprosedyrer for de ulike pasientforløpene. For å opprettholde en kunnskapsbasert praksis må tiltakene i forløpet oppdateres regelmessig (Biringer et al., 2017).

Akselerert kirurgi, fast-track surgery eller enhanced recovery after surgery (ERAS) er et standardisert pasientforløp som beskriver anbefalte tiltak som skal følges i det pre-, per- og postoperative behandlingsforløpet. Målet er tidlig rehabilitering og tidligere utskrivning fra sykehuset etter omfattende kirurgisk behandling, som blant annet kirurgi i magetarm-kanalen og ortopedisk kirurgi. Et slikt standardisert pasientforløp krever riktig utvelgelse av pasienter, gode rutiner for pasientinformasjon og godt samarbeid mellom anestesilege, kirurg og sykepleiere (Helsedirektoratet, 2020c; Ricciardi et al., 2023).

Pasienter kan oppleve ERAS som et bra system, men det kan også være utfordringer, som hvordan pasienten oppfatter informasjonen som gis, hvordan pasienten forstår hva som kreves av han eller henne som pasient, og hvordan pasienten mestrer problemer som smerte og annet ubehag som kan oppstå etter operasjonen. Spesielt gamle pasienter kan oppleve behandlingsforløpet som utfordrende å følge på grunn av svekkede fysiske og psykiske ressurser. Pasienter kan også savne den individuelle tilnærmingen til egne ressurser, problemer og behov (Kaptain et al., 2019; Samuelsson et al., 2018; Sibbern et al., 2017).

Veiledende behandlingsplan (VBP) er en preformulert oversikt over sannsynlige og forventede sykepleiediagnoser, mål og sykepleieintervensjoner for en gruppe pasienter med felles symptombilde/fenomen (Helse sør-øst et al., 2023). Planen brukes som et verktøy i elektronisk dokumentasjon av sykepleie (EDS). Behandlingsplanen skal beskrive ønsket mål eller resultat for sykepleien, sykepleiediagnose og tiltak/intervensjoner for den bestemte pasientgruppen. Veiledende behandlingsplan kan bidra både til å standardisere pasientens helsehjelp og ivareta et helhetlig pasientforløp. Hensikten med planen er å forenkle dokumentasjonsarbeidet for sykepleieren og kvalitetssikre helsehjelpen ved at sykepleieren bruker den veiledende behandlingsplanen for å lage en individuell behandlingsplan for hver enkelt pasient med en spesiell diagnose eller et spesielt problem.

Individuell plan. Etter pasient- og brukerrettighetsloven (1999) § 2–5 har pasienter med behov for langvarige og koordinerte helsetjenester rett til å få utarbeidet individuell plan (se kapittel 30). Viktige punkter i planen er pasientens mål, hva som skal gjøres, hvem som har ansvar for hva og til hvilken tid tjenestene skal gis. Hensikten er å sikre kontinuitet i helsehjelpen som pasienten trenger. Innholdet og omfanget til en individuell plan skal tilpasses behovene til den enkelte pasienten. Planen utarbeides i samhandling med pasienten. I tilfeller der pasienten ikke har samtykkekompetanse, har nærmeste pårørende rett til å medvirke sammen med pasienten (Helse­direktoratet, 2020d).

Ifølge helsepersonelloven (1999) § 38a skal helsepersonell snarest mulig gi melding om pasientens behov for individuell plan. Dette skal meldes til virksomhetens koordinerende enhet for habiliterings- og rehabiliteringsvirksomhet, enten helsepersonellet arbeider i spesialisthelsetjenesten eller i den kommunale helse- og omsorgstjenesten.

Bedre overganger i pasientforløpet. Pasientoverganger kan forstås som handlinger som har til hensikt å sikre koordinering og kontinuitet i helsetjenestene når pasienter overføres mellom ulike lokaliteter og/eller ulike behandlingsnivåer (Schibevaag et al., 2022). I et behandlingsforløp ved akutt og/eller kritisk sykdom kan det skje opptil flere pasientoverganger, som mellom ulike avdelinger og behandlingsnivåer i sykehus (intrahospitalt), mellom sykehus (interhospitalt), og mellom sykehus og kommunehelsetjenesten. Kvaliteten på pasientoverganger kan variere og kan utfordre pasientsikkerheten. For at pasientovergangene skal være trygge, sikre og ivareta kontinuiteten i helsehjelpen pasienten trenger, kreves det samhandling mellom de ulike aktørene (Arora & Farnan, 2024). Noen viktige elementer ved denne samhandlingen er


	utveksling og kommunikasjon av pasientinformasjon


	sammenfallende forståelse og oppfatning av pasientstatus


	gjensidig forståelse av pasientansvar




For å redusere pasientskader og uønsket variasjon i helsehjelpen pasienten tilbys, anbefales det at intensivavdelingene har fagprosedyrer eller protokoller for overføring av pasienter til sengeavdeling (Bourne et al., 2022; National Institute for Health and Clinical Excellence [NICE], 2018; Niven et al., 2014).

Forberede pasienten på utskrivning fra intensivavdelingen. Målet i intensivsykepleien er å rehabilitere pasienten til et bedre funksjonsnivå, for så å kunne overføre vedkommende til en sengeavdeling. Utskrivelsen fra intensivavdelingen er et tegn på at pasientens fysiske tilstand er bedre, og indikerer en ny fase i rehabiliteringen. Overgangsfasen skal altså normalt bety noe positivt, men kan føre til at pasienten opplever forvirring, psykisk stress, angst og depresjon. Overføringen oppleves ikke alltid positivt av pasienter og på­rørende. Intensivsenger er en begrenset ressurs. Målet er å gjøre overføringen til sengeavdeling så positiv som mulig for pasienten. Tiltak som blir vektlagt, er blant annet


	gradvis avvenning fra overvåkingsutstyr


	gradvis avvenning fra sykepleierens overvåking


	undervisning og informasjon til pasienten før overføring


	å inkludere pasientens pårørende i prosessen




Å overføres til sengeavdeling kan oppleves positivt når pasientene ser overføringen som en bekreftelse på at de er blitt friskere, og at de er klar for et miljøskifte. Men overføringen kan også oppleves negativt fordi pasienten ikke er godt nok forberedt på det som skal skje. Plutselig å skulle overføres kan oppleves som et tap og skape angst og utrygghet og en følelse av å bli kastet ut i en ukjent tilværelse eller å bli forlatt. Pasienten kan frykte sykdommen eller skaden han eller hun behandles for, og være redd for å ikke være frisk nok til å flytte. Pasienten kan være usikker på hvordan situasjonen på sengeavdelingen vil bli, og om personalet ved sengeposten har kompetanse til å utføre den helsehjelpen pasienten trenger (Gullberg et al., 2023; Salmond et al., 2011).

Ifølge pasient- og brukerrettighetsloven (1999) har pasienten rett til medvirkning og rett til informasjon, og pårørende har rett til informasjon dersom pasienten samtykker til det eller forholdene tilsier det. Pasienter kan oppleve at de blir tatt med i forberedelsesprosessen og får god informasjon, mens andre opplever at dette er noe som bestemmes uten at de har vært involvert (Gullberg et al., 2023).

Det anbefales at pasienten får informasjon om overføringsprosessen minst to–tre dager før, hvis det er mulig. Det innebærer blant annet å hjelpe pasienten til å se utviklingen i sin egen rehabilitering, som kan være å synliggjøre at han eller hun selv klarer å overta funksjoner når overvåkings- og behandlingstiltak blir seponert. Overføringen kan gjøres til et positivt mål ved at en hjelper pasienten til å forstå at overføring er en viktig del i rehabiliteringen. Pasienten bør få informasjon om hvordan situasjonen i sengeavdelingen vil være med hensyn til miljø og oppfølging av personell, og hvilke fysiske og psykiske opplevelser det kan være naturlig å ha videre i rehabiliteringsforløpet. Informasjonsbrosjyrer kan brukes hvis pasienten har kapasitet til å lese dem. Problemet er at han eller hun kan ha for sterkt nedsatt konsentrasjonsevne til å kunne lese slik informasjon (NICE, 2018).

Under oppholdet i intensivavdelingen har pasienten blitt «nedlesset» med overvåkingsutstyr. I begynnelsen kan det føles stressende, og noen opplever det slik gjennom hele behandlingsforløpet. Andre blir etter hvert fortrolige med utstyret og ser det som en sikkerhet. En bør i slike tilfeller avvenne pasienten gradvis fra utstyret ved å fjerne det litt etter litt, etter hvert som tilstanden stabiliserer seg.

I en studie av Häggström og medarbeidere (2013) beskrev personalet ved en intensivavdeling at selv om pasienten hadde stabile vitale funksjoner, opplevdes det vanskelig å fjerne overvåkingsutstyret så lenge vedkommende lå i intensivavdelingen, fordi avdelingens regler for pasientsikkerhet omfattet kontinuerlig elektronisk monitorering av pasienten.

I behandlingsperioden blir pasienten dessuten kontinuerlig overvåket av én eller flere syke­pleiere. Det kan føles stressende, men flere kan også synes det er trygt. Derfor anbefales det å avvenne pasienten gradvis fra at sykepleieren kontinuerlig er til stede, til at noen kommer innom rommet nå og da. Det kan gjøres ved å redusere pasient–sykepleierratioen, og der det er mulig, bør pasienten flyttes fra de mest aktive behandlingsrommene til mer skjermede rom. Pasienten bør læres opp til å påkalle hjelp ved å bruke ringesnor, slik det er vanlig å gjøre i sengeavdelingen.

God utskrivningsprosess til sengeavdelingen. Kriteriene for overføring av intensivpasienter til sengeavdeling bør være at pasienten har stabile vitale organfunksjoner og ikke har behov for behandlingsregimer som ikke kan gjennomføres i en sengeavdeling. En bør unngå å flytte pasienten om kvelden og natten. For pasienten er det vanskeligere å forholde seg til et nytt miljø på disse tidene av døgnet. Om natten er det også dårligere bemanning i sengeavdelingen og derfor dårligere overvåking og oppfølging av pasienten. Pasienter som blir utskrevet til sengeavdeling om natten, kan i større grad bli reinnlagt i intensivavdelingen eller generelt få et dårligere behandlingsresultat og lengre sykehusopphold. En viss prosent av de pasientene som skrives ut, blir reinnlagt etter kort tid. Årsaken kan være tilbakefall av pasientens fysiske problemer, ofte i form av respirasjonssvikt (Hervé et al., 2020; McCairn & Jones, 2014; Moshynskyy et al., 2020). I sykehus som har mye øyeblikkelig hjelp-behandling, vil flyttinger ved kveld og natt likevel ofte være vanskelig å unngå.

Overføring til sengeavdeling er ikke alltid bare et spørsmål om pasientens kliniske og funksjonelle status, men også om etterspørsel etter behandlingsplasser. Pasienten kan derfor bli utskrevet tidligere enn ønsket fra intensivavdelingen, noe som kan få negative konsekvenser for vedkommendes behandlingsresultat. Resultatet kan bli at overføringen skjer brått og uten at pasienten eller sykepleierne i sengeavdelingen er godt nok forberedt. Slike situasjoner øker også belastningen på personalet, som skal forberede overføringen fra intensivavdelingen og forberede mottaket av pasienten i sengeavdelingen. Sykepleierne i sengeavdelingen kan oppleve at pasienten har for omfattende fysiske problemer i forhold til deres kompetanse og bemanningssituasjon (Nikolaisen et al., 2023).

Sykepleiere i intensivavdelingen kan ha ulike oppfatninger om hva det vil si å være med å fremme god utskrivningsprosess for pasienten. Utfordringen kan være å forstå det som noe mer enn bare å fjerne utstyr fra pasienten. Utfordringen er også å ta ansvar for og være med på å vurdere og planlegge denne prosessen. Sykepleiere kan oppleve det forskjellig, fra å være premissleverandør til bare å ha en passiv rolle der det er legene som bestemmer (Lin et al., 2013).

Sykepleieren i intensivavdelingen har ansvar for at personalet på sengeavdelingen har mulighet til å videreføre kontinuiteten i sykepleien av pasienten. Samhandling med sykepleiere i sengeavdelingen blir derfor viktig i denne prosessen. Sykepleiere fra sengeavdelingen kan inviteres til intensivavdelingen for å bli kjent med pasienten og få veiledning i spesielle behandlingstiltak som skal videreføres etter at pasienten er overført til sengeavdelingen.

Alle aktører i pasientens behandlingsteam må informeres om overføringen. En sentral aktør er fysioterapeuten, som har en viktig funksjon i rehabiliteringen av pasientens lungefunksjon og nevromuskulære problemer.


Forutsetninger for kontinuitet i pasientens videre rehabilitering i sengeavdelingen

(Bourne et al., 2021; Naustdal & Drageset, 2020; NICE, 2018; Nikolaisen et al., 2023)


	god skriftlig dokumentasjon av helsehjelpen som er gitt og som pasienten trenger videre i behandlingsforløpet, som pleie-/behandlingsplan


	oversiktlig rapport til ansvarlig sykepleier i sengeavdelingen ved overføringen






Kontinuiteten i pasientens helsehjelp er blant annet avhengig av skriftlig og muntlig informasjon om den helsehjelpen pasienten har mottatt og har behov for videre i rehabiliteringen. Det kan være et misforhold mellom hva intensivsykepleiere og sykepleiere ved sengepostene opplever som viktig informasjon. Sykepleiere ved sengeavdelinger er ikke alltid fornøyd med informasjonen de får fra sykepleieren i intensivavdelingen. De kan ønske bedre dokumentasjon om pasientens behov videre i rehabiliteringsprosessen. Dokumentasjonssystemet fra intensivavdelingen kan oppleves som rotete. Noe av informasjonen som blir gitt i den muntlige rapporten, kan virke uvesentlig, som informasjon om hva som har vært aktuelt tidligere i pasientens behandlingsforløp. De kan ønske at den muntlige informasjonen i større grad vektlegger fysiske og psykiske forhold som det er viktig å overvåke og ta hensyn til nå og videre i rehabiliteringen av pasienten. Men sykepleiere i sengeavdelingen kan også mene at en kort oppsummering av pasientens sykehistorie er viktig. Sykepleierne i sengeavdelingen kan dessuten være usikre på spesielle behov pasienten har, for eksempel stell av trakeostomi, og kan ønske bedre informasjon om akkurat disse behovene og det tekniske utstyret pasienten eventuelt trenger videre (Bunkenborg et al., 2017; Enger & Andershed, 2018; Naustdal & Drageset, 2020; Nikolaisen et al., 2023). Hvordan sykepleierne ved sengeavdelingene opplever overføringen, avhenger blant annet av den kompetansen de har. Den kan være veldig forskjellig i sykepleierstaben ved en sengeavdeling, fra helt nyutdannede til sykepleiere med flere års erfaring.

God skriftlig dokumentasjon av helsehjelpen som er gitt omfatter også informasjon om pasientens pårørende. Informasjon om hvem de er, og hva de har fått av informasjon til nå. Dette er informasjon som ikke alltid er like godt dokumentert, men har betydning for kontinuiteten i helsehjelpen til pasienten (Nygaard et al., 2020).

Konsulterende kontaktperson. Bruk av konsulterende kontaktperson er et eksempel på hvordan pasientoverganger kan kvalitetssikres. Kontaktpersonen (consultation liaison) skal ivareta koordineringen av og kontinuiteten i helsehjelpen når pasienten overføres mellom ulike helsetjenester eller behandlingsnivåer. Kontaktpersonen kan være sykepleier eller ha annen helsefaglig bakgrunn avhengig av behandlingen som skal følges opp (Meld. St. 11 (2020–2021)). En systematisk oversikt viser at bruk av konsulterende kontaktperson til å administrere overføringen av pasienter fra intensivavdelinger til sengeavdelinger, kan bedre pasientens behandlingsresultat. Den konsulterende kontaktpersonen i disse situasjonene var intensivsykepleier (Tabanejad et al., 2014).

Samhandlingsmøter. Samhandling mellom helsepersonell ved pasientoverganger kan bli bedre (Meld. St. 9 (2023–2024)). Samhandlingsmøter er et tiltak for å bedre samhandling mellom helsepersonell ved pasientoverganger. Møtene kan blant annet omfatte tverrfaglig kunnskapsutveksling om helsehjelpen pasienten trenger.



Skrive pasientdagbok

Det er blitt vanlig at intensivsykepleieren skriver dagbok for pasienten under oppholdet i intensivavdelingen, eventuelt med bidrag fra de nærmeste pårørende. Dagboka gir informasjon om hvorfor pasienten ble innlagt, og hva som skjedde under oppholdet i intensivavdelingen. Ved hjelp av pasientdagboka kan pasienten få bedre og dypere innsikt i sine egne opplevelser og følelser etter oppholdet. Pasienten kan danne seg et bilde og få en forståelse av den situasjonen han eller hun var i. På den måten kan dagboka fylle et tomrom i hukommelsen, og kan realitetsorientere illusjoner og mareritt pasienten kan være plaget med etter utskrivning fra intensivavdelingen (se kapittel 30). Å gå igjennom dagboka med pasienten i ettertid, som en del av den psykiske bearbeidingsprosessen i rehabiliteringsfasen, er et tiltak som anbefales, men lesningen kan være en sterk følelsesmessig opplevelse for pasienten (se kapittel 30) (Eklin et al., 2023; Mikkelsen et al., 2025; Strandberg et al., 2018; Åkerman & Langius-Eklöf, 2018).

Når det gjelder den praktiske gjennomføringen, er det forskjellige meninger om hvordan det skal gjøres. Det anbefales at avdelingen har klare retningslinjer for oppstart av dagbok, målgruppe, dagbokas utseende, innhold og språk, oppbevaring, eierskap og overlevering (Storli et al., 2011).

Dagboka kan inneholde faktakunnskap om hvorfor pasienten er i intensivavdelingen, og om den behandlingen han eller hun får, men en bør unngå dramatiske beskrivelser. Noen mener at beskrivelser av medisinske diagnoser og pasientens fysiske tilstand bør unngås. Formidlingsformen kan være historier eller fortellinger som beskriver sykepleierens observasjoner. Andre mener at dagboka ikke skal formidle sykepleierens følelser og fortolkninger, men være objektiv, og at informasjonen i dagboka bør tilsvare det som er dokumentert i pasientjournalen. Boka kan formidle handlinger som blir gjort med pasienten, og pasientens reaksjoner på disse, den kan beskrive omgivelser, pasientrommet og utstyret rundt pasienten og gi forklaringer på lyder, alarmer og støy. Bilder av pasienten, utstyret og pasientrommet kan bidra til å utfylle og illustrere teksten. Uansett er det et viktig poeng at dagboka skal være etisk og juridisk forsvarlig (Daltveit et al., 2024; Holme et al., 2020; Högvall et al., 2023; Storli et al., 2011; Åkerman et al., 2013).

Nasjonale anbefalinger for bruk av dagbok til pasienter ved norske intensivavdelinger (Storli et al., 2011) inneholder anbefalinger til organisering av dagbok som virksomhet, med hensyn til


	ledelse og ansvar


	målgruppe for dagbok


	oppstart av dagbok


	tilgang til dagboka


	skriving i dagboka


	utformingen av dagboka


	fotografier i dagboka


	oppbevaring av dagboka


	overlevering av dagboka


	når pasienten dør






Oppfølging av pasienten utenfor intensivavdelingen

Intensivpasienter kan slite med fysiske og psykiske plager som får langvarige konsekvenser for vedkommendes livsutfoldelse og livskvalitet etter at de er utskrevet fra intensivavdelingen. Disse plagene kalles i dag post-intensive care syndrom (PICS) (Mikkelsen et al., 2024, 2025). Flere intensivavdelinger har i dag rutiner for oppfølging av utskrevne intensivpasienter, både i sengeavdelingene og etter utskrivning fra sykehuset. Hensikten er å kartlegge fysiske og psykiske problemer pasienten kan slite med, og iverksette tiltak for å redusere disse problemene (se kapittel 30) (Moi et al., 2018).

Mobil intensivsykepleier. Ved utvikling av akutt svikt i pasientens vitale funksjoner er det avgjørende med rask og adekvat behandling. Mobile akutteam er etablert flere steder og brukes som et utrykningsteam når tilstanden forverres hos pasienter ved sengeposter i sykehus. Slike team skal ikke erstatte postlegens og postsykepleierens ansvar for pasienten, men være et supplement for hurtig å forebygge utvikling av alvorlig svikt i pasientens vitale funksjoner, ved raskt å iverksette kompenserende hjelp. Teamet skal ha mandat til å flytte pasienten til et høyere behandlingsnivå, som overvåkings- eller intensivavdeling, dersom tilstanden krever det. Målet er blant annet å forebygge reinnleggelser i intensivavdelingen eller å få pasienten raskt innlagt i intensivavdeling for start av adekvat behandling. De mobile teamene skal heller ikke erstatte sykehusenes hjertestansteam (Katadzic & Jelsness-Jørgensen, 2017; Stevens, 2024).

Intensivsykepleieren er en viktig aktør i dette behandlingstilbudet, fordi det anbefales at teamene består av leger og/eller sykepleiere med intensivfaglig kompetanse, såkalt mobilt intensivteam (MIT), mobil intensivgruppe (MIG) eller mobil intensivsykepleier (MIS). Tilbudet bør være tilgjengelig hele døgnet, alle ukedager, hele året, og teamet kan tilkalles av leger eller sykepleiere ved sengeavdelinger (Katadzic & Jelsness-Jørgensen, 2017; Stevens, 2024). MIS har en viktig støttende funksjon for sykepleiere ved sengeavdelinger og en viktig funksjon i helsehjelpen til pasienten, men for at ordningen skal fungere kreves det klare kriterier for bruk av MIS, tydelig rollefordeling mellom MIS og sykepleiere ved sengeavdelingen og tydelige kriterier for samhandlingen med legetjenesten (Bunkenborg et al., 2022; Fredriksen et al., 2023). Å fungere som mobil intensivsykepleier kan oppleves motiverende og tilfredsstillende ved at en bidrar til å fremme pasientsikkerhet, pasienttilfredshet og trygghet for sykepleiere i sengeavdelingen, men kan også oppleves skremmende fordi en aldri vet hva slags pasientsituasjoner en møter i sengeavdelingen (Bunkenberg et al., 2022).



Ha flerkulturell kompetanse

Om lag 16 prosent av Norges befolkning er innvandrere. De har kommet som flyktninger, som arbeidsinnvandrere, for å ta utdanning, eller de har kommet gjennom familiegjenforening (Statistisk sentralbyrå, 2024). Helsehjelpen disse pasientene tilbys, er ikke alltid tilpasset deres behov. I henhold til Meld. St. 7 (2019–2020) er det behov for å øke helsepersonells flerkulturelle kompetanse.

Begrepet flerkulturell brukes i mange ulike sammenhenger, og det kan oppleves usikkerhet og uenighet om hvordan begrepet skal forstås. Integrerings- og mangfoldighetsdirektoratet (2008, s. 12) beskriver begrepet på denne måten: «flerkulturell – eller tokulturell – beskriver mennesker som har bakgrunn fra flere kulturer». Kultur kan blant annet forstås som ideer, verdier, regler og normer som er videreformidlet (oftest i noe forandret form) fra en generasjon til neste (Betancourt et al., 2024; Carey et al., 2024).

Mennesker er kulturelle og er derfor sterkt påvirket av den kulturelle gruppen de er medlemmer av. Kulturen påvirker hvordan den enkelte erfarer og reagerer når grunnleggende behov trues, og når og hvordan man søker helsehjelp. For å utføre helsehjelp bør intensiv­syke­pleieren ha noe kunnskap om dette.

Mennesker som migrerer, tar med seg sin kultur og oppfatning om helse, sykdom, medisinsk behandling og sykepleie. Denne oppfatningen kan være ukjent for helsepersonellet som skal gi dem helsehjelp i deres nye hjemland. Kulturelle ulikheter gjør at helsepersonell kan oppfatte pasientens syn på helsehjelpen som uhensiktsmessig, og motsatt kan pasienten oppleve helsehjelpen de tilbys, som underlig eller farlig, og derfor ha mistro til helsepersonellet. I begge tilfellene har helsepersonellet en utfordring i å skape en faglig og etisk ramme rundt behandlingen som er akseptabel både for pasienten og personalet. Helsepersonell bør derfor være bevisst hvordan kultur og etnisitet påvirker menneskers helse og sykdom (Alpers, 2018; Betancourt et al., 2024; Carey et al., 2024; Mihu et al., 2024; Pettersen & Debesay, 2023).

Flerkulturelle pasienter er ikke bare personer med utenlandsk bakgrunn, men omfatter også samiske pasienter. Samer kan ha også ha dårlige erfaringer med det norske helsevesenet, da deres kultur og verdensbilde ikke alltid blir forstått (Mehus et al., 2018, 2019; NOU 2015: 11).

Flerkulturell kompetanse eller kulturell kompetanse, som det også beskrives som, kan forstås som kunnskaper, ferdigheter og holdninger som utgangspunkt for samhandling og helsehjelp rettet mot mennesker på tvers av ulike språk og kulturer. Det er forventet at helse­personell har flerkulturell kompetanse. Helsepersonell skal ha noe flerkulturell kunnskap, vise respekt for ulike kulturelle perspektiver og ha ferdigheter til å bruke kunnskapene og holdningene i samhandling med den flerkulturelle pasienten.

Flerkulturell kompetanse kan være kontekstpreget og basert på «her og nå-situasjoner» i praksis. Samme tilnærmingsmåte overfor en pasient kan være «kompetent» i en situasjon, men «inkompetent» i en annen. Det er beskrevet ulike teorier og modeller for helsehjelp til flerkulturelle pasienter, som Campinha-Bacotes (2009, 2011) modell for flerkulturell kompetanse ved helsehjelp. Modellen beskriver en kontinuerlig prosess som gjør det mulig for helsepersonell å se på seg selv som å bli kulturelt kompetent, snarere enn å være kulturelt kompetent. Denne pågående prosessen inneholder integrasjon av kulturell bevissthet, kulturell kunnskap, kulturelle ferdigheter, kulturelle møter og kulturelle ønsker. Delene i modellen står i sammenheng med hverandre, og uansett hvor den enkelte helsearbeideren er i prosessen, må alle delene inkluderes (se tabell 2.8).


Tabell 2.8 Flerkulturell kompetanse ved helsehjelp (Campinha-Bacote, 2009, 2011)






	
Kulturell bevissthet


	

	Å vurdere og bedømme egen kulturell og profesjonell bakgrunn


	Å reflektere over egne meninger, fordommer og oppfatninger av mennesker som er annerledes








	
Kulturell kunnskap


	

	Å få kunnskap om ulike kulturer


	Å få kunnskap om pasientens helserelaterte oppfatninger og kulturelle verdier


	Å få kunnskap om pasientens tidligere opplevelser


	Å få kunnskap om kulturell sykdomsinsidens og prevalens








	
Kulturelle ferdigheter


	

	Å kunne samle korrekte data om pasientens situasjon


	Å kommunisere med pasienten


	Å kunne ivareta pasientens grunnleggende behov








	
Kulturelle møter


	

	Å ha interesse og engasjement til å møte pasienter med ulik kulturell bakgrunn


	Å ha et ønske om direkte kontakt og samhandling


	Å bruke tolketjenesten








	
Kulturelle ønsker


	

	Å ha et ønske om å engasjere seg i prosessen for å tilegne seg kulturell kompetanse













Forebygging

Behandlingen pasienten får ved akutt og/eller kritisk sykdom, kombinert med den sykdommen eller skaden vedkommende har, gir høy risiko for komplikasjoner og tilleggslidelser. Intensivsykepleierens forebyggende funksjon har derfor stor betydning for pasientens behandlingsresultat ved akutt og/eller kritisk sykdom. Den forebyggende funksjonen i syke­pleie kan deles inn i primær-, sekundær- og tertiærforebyggende tiltak (se tabell 2.9).


Tabell 2.9 Den forebyggende funksjonen






	
Primærfore-byggende tiltak


	
Dreier seg om å forebygge sykdom og skade generelt i samfunnet, er sjelden aktuelle i intensivsykepleie, fordi pasientene som kommer til behandling, allerede er syke eller skadde.





	
Sekundær-fore-byggende tiltak


	
Dreier seg om tidlig å oppdage symptomer og tegn til helsesvikt, og deretter å sette inn tiltak for å hindre videreutvikling av helsesvikten og eventuell sykdom. Sekundærforebyggende intervensjoner vil i stor grad overlappe den behandlende funksjonen. Sekundærforebygging innebærer blant annet å kontinuerlig overvåke pasientens tilstand, å ha handlingsberedskap, å bruke standardisert helsehjelp.





	
Tertiærfore-byggende tiltak


	
Dreier seg om å hindre at det oppstår komplikasjoner i forbindelse med helse-hjelpen pasienten får.








Overvåke pasienten

Å overvåke pasienten er en viktig del av datasamlingen i sykepleieprosessen ved akutt og/eller kritisk sykdom (se s. 50). Intensivsykepleieren skal selvstendig gjennomføre systematisk overvåking av pasienten (Forskrift om nasjonal retningslinje for intensivsykepleierutdanning, 2021). Overvåking kan beskrives som målbevisst og pågående innsamling, tolkning og sammenfatning av pasientdata til bruk i kliniske beslutninger, og kan også beskrives som kartlegging (Henneman et al., 2012; International Council of Nurses, 2019). Overvåking av pasienten er en viktig del av intensivsykepleierens forebyggende funksjon og ansvar. Intensivsykepleierens omhyggelige overvåking og raske identifisering av forandringer i pasientens tilstand er pasientens første forsvarslinje (Helsedirektoratet, 2020b). Det vil blant annet være å


	oppdage og dokumentere viktige endringer i pasientens tilstand


	være tidlig oppmerksom på symptomer og tegn som forutsier forverring og kollaps i pasientens vitale funksjoner


	forutse problemer – tenke framover


	forutse pasientens sykepleiebehov


	vurdere pasientens ressurser for behandlingstiltak og hvilken effekt tiltakene har for pasienten




Målbevisst og pågående innsamling, tolkning og sammenfatning av pasientdata krever at intensivsykepleieren gjør systematiske observasjoner og kliniske undersøkelser av pasienten. Det innebærer også at sykepleieren vurderer og identifiserer pasientens generelle og spesielle behov, ressurser og problemer. Sykepleieren må forholde seg både til pasientens objektive og subjektive sykdomssituasjon, det vil si både til illness og disease (se kapittel 3). Han eller hun må overvåke både pasientens symptomer og tegn. Pasientens symptomer og tegn er viktige data i sykepleierens vurderinger av pasientens problemer og behov. Begrepet symptom brukes om pasientens egen sykdomsytring, det vil si hans eller hennes egen opplevelse av at noe er unormalt med ham eller henne selv. Det kan for eksempel være en opplevelse av dyspné, smerte, kvalme og angst. Overvåking av pasientens symptomer krever kommunikasjon og samhandling med pasienten og eventuelt hans eller hennes pårørende.

Begrepet tegn brukes om objektive, målbare ytringer av en sykdomsprosess, blant annet respirasjonsfrekvens, arteriell oksygenmetning, pulsfrekvens, blodtrykk, kapillær fyllingstid, diurese, syre-basebalanse, elektrolyttbalanse og kroppstemperatur. I mangfoldet av fysiske tegn som monitoreres er det noen som er blitt vurdert som viktigere enn andre, og disse betegnes som vitale tegn. De omfatter blodtrykk, pulsfrekvens, respirasjonsfrekvens, pasientens kroppstemperatur og oksygenmetning (Lockwood et al., 2004). Overvåking av pasientens tegn på sykdomsutvikling kan gjøres ved kliniske undersøkelser av pasienten, måling av fysiologiske data, monitorering ved bruk av overvåkingsutstyr, og ved medisinsk-biokjemiske prøver og bildediagnostikk.

Å overvåke pasienten krever kunnskap som gir oversikt over pasientens situasjon og forståelse av helheten i det som skjer, og i det som kan skje, på bakgrunn av sykdom, skade og helsehjelpen pasienten tilbys. Intensiv-sykepleieren må ha kunnskap om sykdom og sykdomsutvikling og kunnskap om hva som er normalt, og hva som er unormalt. Intensivsykepleieren må kunne vurdere hva som er viktig her og nå for denne pasienten. Det vil si å gjøre en klinisk vurdering, som også kan innebære å ta stilling til når det er nødvendig å tilkalle behandlende lege (Henriksen et al., 2021).

Overvåkingen kan skje periodevis eller kontinuerlig, avhengig av pasientens tilstand og sykdommens alvorlighetsgrad. Kritisk syke pasienter har behov for kontinuerlig overvåking gjennom hele døgnet. Pasientene har som regel svikt i livsviktige funksjoner som respirasjon og sirkulasjon, og de får kompenserende behandling for å opprettholde disse vitale funksjonene, for eksempel respiratorbehandling og assistert og mekanisk sirkulasjon. Intensivsykepleieren må derfor være til stede hele tiden og kontinuerlig overvåke pasientens tilstand.

Overvåking av pasienten krever årvåkenhet. Det kreves at intensivsykepleieren er nærværende. Sandvik (2011) beskriver dette som «det oppmerksomme nærvær». Intensivsykepleieren må være bevisst pasientens situasjon og åpen for pasientens utleverthet uten å være dømmende. Ved å være nærværende kan sykepleieren lettere vurdere hva som gir mening for pasienten, og støtte ham eller henne til å mestre situasjonen som akutt og/eller kritisk syk.

Overvåking krever at intensivsykepleieren er imøtekommende og viser vilje til å hjelpe og å bry seg om pasienten. Ifølge Tuhus (2017) innebærer det å bli våket over å overgi seg i tillit og frihet til en som vil en godt og er kyndig. Kompetent overvåking kan få pasienten til å oppleve at han eller hun blir vernet og er i trygge hender.

Overvåking krever at intensivsykepleieren har kompetanse i å identifisere pasientens ressurser, problemer og behov. Det er derfor utviklet en rekke standardiserte verktøy for overvåking av pasienten, som kan være nyttige hjelpemidler for sykepleieren. Bruk av slike standardiserte vurderingsverktøy kan også hjelpe sykepleieren i sin kommunikasjon med legen, som ofte legger vekt på kvantitative målbare data i beskrivelser av pasientens problemer og behov. Standardiserte vurderingsverktøy skal ikke erstatte sykepleierens egne kliniske vurderinger og kan også ha sine begrensninger. Fysiske og psykiske alders-forandringer, multisykdom og ulike legemidler kan virke inn og eventuelt kamuflere symptomer og tegn ved akutt og kritisk sykdom. Bruk av standardiserte vurderingsverktøy til blant annet gamle pasienter kan derfor ha begrensninger og bør brukes med faglig skjønn (Churpek et al., 2015; Limpawattana et al., 2016; Mattison, 2024).

Det er intensivsykepleieren som er til stede hos pasienten 24 timer i døgnet, og som med sitt overblikk i pasientsituasjonen er i stand til å ha det døgnkontinuerlige ansvaret for pasienten og koordinere helsetilbudet til vedkommende. Det er i vesentlig grad på bakgrunn av disse observasjonene og kliniske vurderingene den aktuelle medisinske behandlingen blir forordnet og iverksatt.

Systematisk klinisk undersøkelse av pasienten. I overvåkingen gjør intensivsykepleieren systematiske kliniske undersøkelser av pasienten ved bruk av observasjon/inspeksjon, perkusjon, palpasjon og auskultasjon (se tabell 2.10).


Tabell 2.10 Metoder for systematisk klinisk undersøkelse og vurdering av pasienten






	
Observasjon/inspeksjon


	
Ytre gransking av pasienten med øynene.





	
Perkusjon


	
Metode til å undersøke kroppens indre organer ved å banke direkte på kroppsoverflaten, for å vurdere luftinnhold og grenser for underliggende organer ved hjelp av perkusjonslyden (resonans). Perkusjonstonen har ulik karakter avhengig av underliggende organ. Ved perkusjon over pasientens lunger er tonen vanligvis sonor (høy). Ved perkusjon over en luftfylt tarm er tonen vanligvis tympanisk (trommelignende). Over fast vev er den dempet (kort).





	
Palpasjon


	
Å kjenne på kroppsdeler med hendene for å merke om noen sykelige forandringer kan føles.





	
Auskultasjon


	
Å lytte: en iakttar lyder fra pasientens kroppshuler som brystet og bukhulen ved hjelp av stetoskop. Metoden er blant annet vanlig for observasjon og vurdering av pasientens tarmfunksjon og lungefunksjon.








[image: Intensivsykepleier overvåker en sengeliggende pasient i intensivavdeling.]
Figur 2.1 Å overvåke pasienten (Foto: Anne-Britt L. Mathisen)


Overvåke endringer i pasientens vitale funksjoner. Pasienten skal ikke alltid måtte fortelle om sine problemer og behov. Intensivsykepleieren må kunne observere, måle, vurdere og identifisere hva problemene og behovene er, og gjøre noe med dem. Han eller hun må kunne analysere tegn og symptomer på endring i pasientens helsetilstand (Forskrift om nasjonal retningslinje for intensivsykepleierutdanning, 2021). Intensivsykepleieren må kunne tolke pasientens verbale og non-verbale signaler ved å bruke sanser og være åpen for de inntrykk møtet med pasienten gir. Å være oppmerksom på risikofaktorer og å kunne forutse forverring og kollaps i pasientens tilstand før det opptrer tydelige tegn, har betydning for pasientens sykdomsforløp.

ABCDE-prinsippene eller ABCDE-algoritmen er et tradisjonelt verktøy for systematisk overvåking av vitale funksjoner. Prinsippene brukes også for å kunne opprettholde og gjenopprette funksjonene der de er truet. Alle sykepleiere bør bruke disse prinsippene, enten de arbeider i spesialist- eller i kommunehelsetjenesten (se ramme) (Helsedirektoratet, 2020b).


ABCDE-prinsippene


	Airway: å opprettholde frie luftveier


	Breathing: å overvåke pasientens respiratoriske status, å sikre adekvat oksygenering og ventilering og eventuelt administrere forordnet oksygenbehandling og annen respirasjonsstøttende behandling


	Circulation: å overvåke pasientens sirkulatoriske status, å sikre adekvat sirkulasjon til vitale organer, eventuelt etablere venøs tilgang og administrere forordnet intravenøs væskebehandling og annen sirkulasjonsfremmende behandling


	Disability: å overvåke pasientens bevissthet og nevrologiske status


	Expose: å gjøre en ytre vurdering av pasienten og måle kroppstemperaturen






Tidlig oppdagelse av forverret tilstand. Pasienter med akutt og/eller kritisk sykdom kan utvikle alvorlig forverring av sin sykdomstilstand. Konsekvenser for pasienten er utvikling av organsvikt med alvorlig svikt i vitale funksjoner, og i verste fall død. Tidlig oppdagelse av en slik forverret tilstand er en viktig del av intensivsykepleierens forebyggende funksjon og ansvar (Forskrift om nasjonal retningslinje for intensivsykepleierutdanning, 2021; Helse-direktoratet, 2020b; Intensivsykepleierne NSF, 2023).

For å hjelpe sykepleiere til tidlig å oppdage forverret tilstand hos pasienten er det utviklet ulike verktøy, som SOFA-skår (se kapittel 21) og early warning scores. Disse verktøyene tar utgangspunkt i blant annet vitale funksjoner som respirasjon og sirkulasjon. Helsedirektoratet (2020b) anbefaler å bruke National Early Warning Score 2 / NEWS 2 (se tabell 2.11). Verktøyet er utviklet av The Royal College of Physicians in London og tar utgangspunkt i tidligere verktøy som er utarbeidet. Som ved de fleste skåringsverktøy gis pasienten skår fra 0 poeng og oppover. Poengskåren skal utløse sykepleietiltak.

Verktøy som early warning scores skal være et supplerende hjelpemiddel som alltid bør brukes i kombinasjon med sykepleierens kompetanse og kliniske skjønn (Helsedirektoratet, 2020a). Det er flere akutte tilstander som kan oppstå uten at det gir utslag på eksempel NEWS 2. Kritikken til NEWS 2 er blant annet at verktøyet i liten grad har et individuelt fokus og mangler vurderinger av pasientinformasjon som pasientens diurese, blødning, blodsukker, pasientens opplevelse av smerte, hvor mye oksygen pasienten har behov for og ikke minst pasientens alder (Grant, 2018, 2019; Grant & Crimmons, 2018).

Det er ulike meninger om intensivsykepleieres behov for å bruke verktøy som NEWS i intensivavdelingen. En kan mene at de har kompetanse til å vurdere alvorlighetsgraden av pasientens tilstand uten slike verktøy. Uansett bør intensivsykepleiere ha kunnskap om dette verktøyet, da det brukes ved mange sengeavdelinger, blant annet for å tilkalle mobile akutteam eller mobil intensivsykepleier. Verktøyet kan også brukes i dokumentasjonen av pasientens tilstand ved overføring av pasienten til sengeavdelingen.


Tabell 2.11 National Early Warning Score versjon 2 / NEWS 2 for voksne pasienter (Helsedirektoratet 2020b)












	Poeng

	3

	2

	1

	0

	1

	2

	3






	
Respirasjons-frekvens (per minutt)


	
≤ 8


	
	
9–11


	
12–20


	
	
21–24


	
≥ 25





	
SpO2 (skala 1) (%)


	
≤ 91


	
92–93


	
94–95


	
≥ 96


	
	
	



	
SpO2 for pasienter

med kjent hyperkapnisk respirasjonssvikt med mål om SpO2 mellom 88–92 %, verifisert ved blodgass-analyse (skala 2) (%)


	
≤ 83


	
84–85


	
86–87


	
88–92

≥ 93 på luft


	
93–96

på

oksygen


	
95–96

på oksygen


	
≥ 97 på oksygen





	
Luft eller oksygen?


	
	
Oksygen


	
	
Luft


	
	
	



	
Systolisk

blodtrykk (mm Hg)


	
≤ 90


	
91–1 00


	
101–110


	
111–219


	
	
	
≥ 220





	
Pulsfrekvens (per minutt)


	
≤ 40


	
	
41-50


	
51–90


	
91–110


	
111–130


	
≥ 131





	
Bevissthetsnivå


	
	
	
	
Våken


	
	
	
Nyoppstått forvirring eller redusert bevissthet





	
Temperatur (oC)


	
≤ 35,0


	
	
35,1–36,0


	
36,1–38,0


	
38,1–39,0


	
≥ 39,1


	





Overvåke svikt i pasientens ressurser for å ivareta sine grunnleggende behov. Akutt og/eller kritisk sykdom fører til svikt i pasientens ressurser for å ivareta sine grunnleggende behov. Svikten kan være helt eller delvis avhengig av sykdommens eller skadens alvorlighetsgrad. Intensivsykepleieren skal kontinuerlig vurdere pasientens ressurser (Intensivsykepleierne NSF, 2023). Det er etter hvert utviklet et utall av verktøy for denne typen systematisk overvåking/kartlegging, som blant annet verktøy for å vurdere pasientens smerteopplevelse, ernæringsmessig risiko, utsatthet for trykksår, bevissthet og så videre (se tabell 2.12).

Verktøyene er validert både internasjonalt og nasjonalt, men enkelte verktøy kan oppleves vanskelig å bruke i kliniske pasientsituasjoner. Utfordringen ved bruk av standardiserte verktøy kan også være at det i enkelte helseinstitusjoner ikke har konsensus for hvilke verktøy som skal brukes. Helseinstitusjonenes avdelinger og klinikker kan bruke ulike verktøy for å kartlegge samme problem eller behov hos pasienten. Resultatet kan bli ineffektiv kommunikasjon mellom helsepersonellet innad i helseinstitusjonen, uklar dokumentasjon av pasientens helsehjelp og manglende kontinuitet i pasientens helsehjelp.


Tabell 2.12 Noen verktøy for å overvåke/kartlegge svikt i pasientens ressurser for å ivareta sine grunnleggende behov






	Grunnleggende behov

	Noen verktøy






	
Behov for sirkulasjon


	
Verktøy for å overvåke/kartlegge om pasienten er utsatt for å utvikle trykksår:


	Braden-skalaen



Verktøy for å overvåke/kartlegge om pasienten er utsatt for å utvikle dyp -venetrombose (DVT):


	Wells skår







	
Behov for bevissthet


	
Verktøy for å overvåke/kartlegge pasientens bevissthetsnivå:


	Glasgow Coma Scale (GCS) (se kapittel 27)



Verktøy for å overvåke/kartlegge pasientens bevissthetsinnhold og kognitive funksjon:


	Confusion Assessment Method (CAM)


	Confusion Assessment Method for the Intensive Care Unit (CAM-ICU) (se -kapittel 17)


	4-AT (se kapittel 17)








	
Behov for ernæring


	
Verktøy for å overvåke/kartlegge om pasienten er i ernæringsmessig risiko:


	Malnutrition Screening Tool (MST) (se kapittel 15)


	Nutritional Risk Screening (NRS 2002) (se kapittel 15)


	Nutrition Risk in the Critically ill (NUTRIC) (se kapittel 15)








	
Behov for velvære


	
Verktøy for å overvåke/kartlegge pasientens smerteopplevelse:


	Critical Care Pain Observation Tool (CPOT) (se kapittel 13)


	Behavioral Pain Scale (BPS) (se kapittel 13)


	Smertekart




Verktøy for å overvåke/kartlegge pasientens sedasjonsnivå:


	The Richmond Agitation and Sedation Scale (RASS) (se kapittel 14)








	
Behov for aktivitet og fysisk funksjon


	

	 ICU Mobility Scale (se tabell 2.15)









Vurdere alvorlighetsgraden av pasientens sykdom. Når intensivsykepleieren skal vurdere hvor syk pasienten er, finnes det ulike klassifikasjonssystemer, blant annet Sequential Organ Failure Assessment (SOFA) (se kapittel 21), National Early Warning Score (NEWS) (s. 65), Simplified Acute Physiology Score (SAPS), Acute Physiologic and Chronic Health Evaluation (APACHE) og ASA-klassifikasjonen (ASA-klasse) (se kapittel 22). Disse systemene er beregnet for pasienter fra 16 år og eldre. Ved alle systemene skårer pasienten et visst antall poeng ut fra sin fysiologiske status. Antall poeng øker med sykdommens alvorlighetsgrad (Kelley, 2025).

SAPS og APACHE finnes i ulike versjoner, som SAPS I–III og APACHE II–IV. Avhengig av om det er SAPS eller APACHE som brukes, vurderes blant annet pasientens alder, kroppstemperatur, respirasjonsfrekvens, systoliske blodtrykk, middelarterietrykk, hjertefrekvens, bevissthetsnivå, elektrolyttbalanse og urinproduksjon (Kelley, 2025).



Inneha handlingsberedskap

Intensivsykepleieren skal anvende kunnskaper og ferdigheter for å inneha handlingsberedskap i akutt og kritiske situasjoner (Forskrift om nasjonal retningslinje for intensivsykepleierutdanning, 2021). Med handlingsberedskap menes å ha kunnskap og erfaring om at uøns-kede situasjoner kan oppstå, og å være fysisk og mentalt forberedt på slike situasjoner. Det vil si at en er situasjonsbestemt forberedt. Det kan for eksempel innebære å være situasjonsbestemt forberedt på at den intuberte pasienten kan ekstubere seg selv, ved at intensivsykepleieren har nødvendig utstyr tilgjengelig for ventilering og reintubering. Å være situasjonsbestemt forberedt på at pasienten kan få et alvorlig blodtrykksfall, kan innebære at intensivsykepleieren har nødvendige legemidler tilgjengelig.



Forebygge komplikasjoner til helsehjelpen pasienten får

Intensivsykepleierens tertiærforebyggende funksjon omfatter å forebygge komplikasjoner som kan oppstå på grunn av helsehjelpen pasienten mottar. Intensivsykepleierens skal vurdere risikofaktorer til helsehjelpen pasienten tilbys, beskytte pasienten mot komplikasjoner og skader ved undersøkelser og behandling, og forebygge videre utvikling av helsesvikt og sykdom (Forskrift om nasjonal retningslinje for intensivsykepleierutdanning, 2021; Intensivsykepleierne NSF, 2023).

Den avanserte helsehjelpen pasienten får, er av livsviktig betydning, men kan ha negative konsekvenser hvis den ikke utføres riktig. Inngrep som gjøres, prosedyrer som følges, og utstyret som brukes ved overvåking og behandling, kan føre til komplikasjoner som blant annet infeksjoner (se kapittel 16), organsvikt og psykiske plager, i verste fall til at pasienten dør. Intensivsykepleieren må derfor ha kunnskap om risikomomenter knyttet til helsehjelpen pasienten får, og ha evne til å vurdere tertiærforebyggende tiltak selvstendig.

Forebygge trykksår. Langvarig sengeleie, dårlig perifer sirkulasjon og underernæring er noen årsaker til at kritisk syke pasienter er utsatt for å utvikle trykksår. Problemet kan også oppstå på grunn av medisinsk utstyr pasienten er tilkoblet. Forekomsten av trykksår er fortsatt et problem i sykehus og konsekvensene for pasienten er smerter, forsinket rehabilitering og eventuelt utvikling av infeksjoner. Forebygging av trykksår er derfor et viktig tertiær-forebyggende tiltak i intensivsykepleien (Flæten et al., 2024; Fulbrook et al., 2023; Helsedirektoratet, 2023b; Lyu et al., 2023).

Forebygge postintensive care syndrome. Postintensive care syndrome (PICS) er et problem mange intensivpasienter sliter med i lengre tid i rehabiliteringsfasen, også etter at pasienten er skrevet ut av sykehuset. Tilstanden omfatter psykiske, kognitive og fysiske problemer (se kapittel 30). For å forebygge PICS anbefales det å bruke en såkalt ABCDEF-retnings-linje for rehabilitering av intensiv-pasienten (se tabell 2.13) (Marra et al., 2017; McPeake et al., 2021; Mikkelsen et al., 2024, 2025).


Tabell 2.13 ABCDEF-retningslinje for rehabilitering av intensivpasienten (Marra et al., 2017; Mikkelsen et al., 2025)






	
Awakening and Breathing Coordination


	
Å bruke sykepleierstyrt retningslinje eller protokoll for sedasjon av pasienten (se kapittel 14)

Daglig oppvåkning (se kapittel 14)

Å bruke retningslinje eller protokoll for respiratorbehandling/-avvenning (se kapittel 8)





	
Delirium monitoring and management


	
Å screene pasienten for delirium ved bruk av CAM-ICU (se kapittel 17)





	
Early ambulation


	
Tidlig aktivisering og mobilisering av pasienten (se s. 71).





	
Family empowerment and engagement


	
Familiefokusert omsorg (se kapittel 4)







Aktivisere og mobilisere intensivpasienten. Kritisk sykdom eller skade reduserer pasientens mulighet for å være i aktivitet. I den akutte behandlingsperioden er de fleste pasienter avhengig av sengeleie. For å forebygge komplikasjoner og videre utvikling av sykdom og skade, kan aktivisering og mobilisering være viktige tiltak i pasientens rehabilitering når vedkommendes helsetilstand tillater det (Daum et al., 2024; Garcia-Pérez-de-Sevilla & Pinto, 2023; Klem et al., 2021; Mikkelsen et al., 2025; Nydal et al., 2023). Her er fysioterapeuten en viktig samhandlingspartner.

For intensivpasienten kan aktivisering og mobilisering oppleves overveldende og utfordrende på grunn av problemer som smerter, dyspné og fatigue. Pasienten kan også være redd for at det kan skje noe galt og kan oppleve ikke å ha kontroll over situasjonen. Men aktivisering og mobilisering kan også bidra til at pasienten opplever å ha mer kontroll over sin egen kropp og være en mer aktiv deltaker i rehabiliteringen. Tiltakene kan også fremme håp hos pasienten (se kapittel 3) (Lehmkuhl et al., 2023; Zhang et al., 2024).

De fleste pasienter kan aktiviseres i sengeleie. Avhengig av pasientens ressurser, blant annet våkenhetsgraden, kan øvelsene gjøres aktivt eller passivt. Sengesykkel, der pasienten ligger i senga og trår, er et mulig tiltak som kan brukes til både våkne og sederte pasienter. Når pasienten er sedert, beveger sykkelen pedalene maskinelt slik at pasienten trår passivt, mens en våken pasient aktivt trår selv. Begge måtene fører til økt stimulering av muskulaturen i beina og kan også stimulere pasientens kognitive funksjon (Kimawi et al., 2017; Ringdal et al., 2018; Takoka et al., 2020).

Å få pasienten ut av senga så tidlig som mulig kan være positivt for å redusere utviklingen av kognitiv og nevromuskulær svikt og forebygge delirium (se kapittel 17), men også for å fremme pasientens respiratoriske og sirkulatoriske funksjon. Før pasienten tas ut av senga, må en vurdere om vedkommende har fysiske og psykiske ressurser for å klare dette. Kriteriene som vurderes, er blant annet pasientens bevissthet, respirasjon, sirkulasjon og psyke (se tabell 2.14) (Daum et al., 2024; Devlin et al., 2018; Garcia-Pérez-de-Sevilla & Pinto, 2023; Klem et al., 2021; Tipping et al., 2017).

Avhengig av pasientens ressurser og problemer kan mobilisering av intensivpasienten utføres som trening og mobiliseringstiltak i seng, eller mobilisering av pasienten til sittende i seng og deretter opp på sengekant, eller mobilisering av pasienten fra sittende til stående, eller mobilisering av pasienten fra stående til gående (Klein et al., 2015). For systematisk å vurdere og dokumentere pasientens ressurser og evne til mobilisering, kan intensivsykepleieren bruke verktøyet ICU Mobility Scale, som er oversatt til norsk ved Storsveen, Berntzen og Wøien (se tabell 2.15) (Storsveen et al., 2020).


Tabell 2.14 Kriterier og kontraindikasjoner for tidlig mobilisering av intensivpasienten (Devlin et al., 2018)







	System

	Kan starte mobilisering

Mobilisering kan starte når alle følgende parametere er til stede

	Kan ikke starte mobilisering

Mobilisering bør ikke startes eller bør stoppes dersom følgende parametere er til stede






	
Sirkulasjon


	
Hjertefrekvens mellom 60 og 130 slag/minutt

Systolisk BT mellom 90 og 180 mm Hg

MAP mellom 60 og 100 mm Hg


	
Hjertefrekvensen synker under 60 slag/minutt eller stiger over 130 slag/minutt

Systolisk BT synker under 90 mm Hg eller stiger over 180 mm Hg, eller MAP synker under 60 mm Hg eller stiger over 100 mm Hg





	
Respirasjon


	
Respirasjonsfrekvensen er mellom 5/min og 40/min

SpO2 ≥ 88 %

FiO2 under 0,6 og PEEP under 10 cm H2O

Pasientens luftveier (endotrakeal tube eller trakeostomitube) er sikret


	
Respirasjonsfrekvensen er under 5/min eller stiger over 40/min

SpO2 synker under 88 %

Fare for ekstubering. En er ikke sikker på at pasientens luftveier er sikret (endotrakeal tube eller trakeostomitube)





	
Nevrologi


	
Pasienten åpner øynene på tiltale


	
Det skjer forandringer i pasientens bevissthet, som at pasienten ikke følger instruksjoner eller oppleves utagerende





	
Annet


	
	
Pasienten har tegn til nyoppstått eller symptomgivende hjertearytmi

Pasienten har brystsmerter med spørsmål om hjerteinfarkt

Markert usynkronisert samarbeid med respiratoren

Pasienten viser symptomer på og tegn til stress

Pasienten har skader der mobilisering er kontraindisert, som ustabile frakturer osv.

Pasienten har tegn til pågående gastrointestinal blødning








Tabell 2.15 Norsk versjon av ICU Mobility Scale (Storsveen et al., 2020)







	Skår

	Beskrivelse






	
0


	
Ingen aktive bevegelser (pasienten ligger i sengen)


	
Pasienten blir passivt snudd eller passive øvelser blir utført av personalet, men pasienten beveger seg ikke aktivt selv.





	
1


	
Pasienten sitter i sengen og gjør øvelser i sengen


	
Enhver for form aktivitet foregår i sengen, inkludert snuing, seteløft, aktive øvelser, ergometersykling og aktive assisterte øvelser. Pasienten beveger seg ikke ut av sengen eller til sengekant.





	
2


	
Pasienten forflyttes passivt til stol (står ikke)


	
Pasienten løftes passivt (heis) eller forflyttes/skyves over i stol uten å stå eller sitte på sengekant.





	
3


	
Pasienten sitter på sengekant


	
Innebærer å sitte på sengekant med noe kontroll på overkroppen. Pasienten kan bli assistert av personalet.





	
4


	
Pasienten står


	
Pasienten holder seg oppreist med vekt på bena, med eller uten assistanse. Kan innebære bruk av hjelpemidler for å stå.





	
5


	
Forflytning fra seng til stol


	
Pasienten er i stand til å ta et skritt eller slepe/dra føttene fra stående stilling til stol (innebærer aktiv vektoverføring fra et ben til det andre for å forflytte seg til stol). Dersom pasienten er blitt plassert i stående stilling med bruk av et hjelpemiddel, må han ta et skritt eller slepe/dra føttene til stolen (gjelder ikke dersom pasienten trilles i en stående løfteanordning).





	
6


	
Pasientens går på stedet (ved sengen)


	
Pasienten er i stand til å gå på stedet ved å løfte føttene alternerende (må være i stand til å trå minst fire ganger, to ganger med hver fot), med eller uten assistanse.





	
7


	
Pasienten går med assistanse av 2 eller flere personer


	
Pasienten går minst 5 meter fra sengen/stolen med assistanse fra 2 eller flere personer.





	
8


	
Pasienten går med assistanse av 1 person


	
Pasienten går minst 5 meter fra sengen/stolen med assistanse fra 1 person.





	
9


	
Pasienten går selv med bruk av hjelpemidler


	
Pasienten går minst 5 meter fra sengen/stolen med hjelpemiddel, men uten assistanse fra andre personer. For personer som har behov for rullestol inne-bærer dette aktivitetsnivået å kjøre rullestolen selv 5 meter fra sengen/stolen.





	
10


	
Pasienten går selv uten bruk av hjelpemidler


	
Pasienten går minst 5 meter fra sengen uten hjelpemiddel eller assistanse fra andre.








 

Behandling

Den behandlende funksjonen er knyttet til pasientens sykdom eller skade, helsehjelpen pasienten tilbys og pasientens individuelle reaksjoner på den. Enten behandlingsprosessen er kort eller lang, er målet at pasienten skal bli helbredet eller få bedre funksjonsnivå. Rene sykepleietiltak er en selvstendig del av den behandlende funksjonen, mens administrering av avansert medisinsk behandling forordnet av lege er en delegert del. I den behandlende funksjonen ligger det mer enn bare å assistere; en skal også kunne overvåke, vurdere og evaluere behandlingen pasienten får, og om behandlingen samsvarer med pasientens behov og ressurser. Den behandlende funksjonen omfatter blant annet å yte helt eller delvis kompenserende hjelp ved alvorlig svikt i pasientens ressurser for å ivareta sine grunnleggende behov, å være fortrolig med teknisk utstyr og å ta ansvar for en etisk og faglig forsvarlig pasientbehandling (Forskrift om nasjonal retningslinje for intensivsykepleierutdanning, 2021; Intensivsykepleierne NSF, 2023).


Yte helt eller delvis kompenserende hjelp ved alvorlig svikt i pasientens ressurser til å ivareta sine grunnleggende behov

Den behandlende funksjonen i intensivsykepleie dreier seg i stor grad om å yte helt eller delvis kompenserende hjelp ved alvorlig svikt i pasientens ressurser for å ivareta sine grunnleggende behov. Intensivsykepleieren administrerer avanserte medisinske behandlingstiltak forordnet av lege, blant annet non-invasiv og invasiv respirasjonsstøttende behandling, assistert og mekanisk sirkulasjonsstøttende behandling og nyreerstattende behandling. Det er avgjørende for resultatet av behandlingen at intensivsykepleieren har kompetanse til å administrere behandlingen på en riktig måte og kan overvåke, vurdere og evaluere resultatet av behandlingen, både virkning og eventuelle bivirkninger (Forskrift om nasjonal retningslinje for intensivsykepleierutdanning, 2021). Ved blant annet respiratorbehandling har intensivsykepleierens kompetanse i å overvåke og evaluere behandlingens virkning på pasientens fysiske og psykiske ressurser avgjørende betydning for behandlingsresultatet (Haugdahl et al., 2013).



Handle kompetent i akutte og problematiske situasjoner

I helsehjelpen til kritisk syke oppstår det ofte medisinske kriser som krever omgående behandling. Fordi det er intensivsykepleieren som er kontinuerlig til stede hos pasienten, vil det være hun eller han som ser de første tegn på forverring i pasientens tilstand, og som må ta ansvar i situasjonen til legen når fram. Intensivsykepleieren trenger derfor innsikt og ferdigheter i å bedømme situasjonens alvor, forstå betydningen av å handle raskt og ha evne til å vurdere hva som bør startes av behandling. For å handle kompetent i akutte og problematiske situasjoner må hun eller han kunne håndtere stressfylte situasjoner. Intensivsykepleieren skal kunne «foreta selvstendige kliniske vurderinger, prioriteringer og beslutninger, slik at hensiktsmessige tiltak blir iverksatt» (Forskrift om nasjonal retningslinje for intensivsykepleierutdanning, 2021, § 2).



Gå inn i nye og ukjente situasjoner

Pasientsituasjoner kan være uforutsigbare, med hyppige og raske fokusskifter. Intensivsykepleieren må kunne gå inn i nye og ukjente situasjoner, og ha evne til å løse nye og ukjente problemer basert på teoretisk kunnskap og tidligere erfaringer. Det vil si å kunne overføre kunnskaper fra én situasjon til en annen og anvende kunnskaper og erfaring i en mer omfattende sykepleiesammenheng.



Planlegge og prioritere tiltak

I helsehjelpen til akutt og/eller kritisk syke pasienter med akutte, problematiske og problemidentifiserende situasjoner skal intensivsykepleieren overvåke pasientens funksjon, identifisere vedkommendes problemer og behov, og vurdere og prioritere hva som er viktigst her og nå for denne pasienten. I pasientens ofte komplekse situasjon kan flere behov være dårlig tilfredsstilt på samme tid. Pasientens skade eller sykdomstilstand gjør at intensivsykepleieren i mange situasjoner er nødt til å prioritere. Prioriteringene må skje på bakgrunn av en helhetlig vurdering av pasientens behov og ressurser. Klinisk vurdering innebærer også å kunne ta stilling til når det er nødvendig å tilkalle behandlende lege.

Tiltak som utføres i pasientsituasjoner, er ikke nødvendigvis selvfølgelige og selvinnlysende, men bygger på faglig innsikt og vurdering. Det er ikke nok å vite hva som skal gjøres, en må også vite hvorfor, når og hvordan. Kompetanse innebærer å vite hva som skal gjøres når, og å kunne gjøre det i riktig sammenheng. Intensivsykepleieren må være i forkant av sykdomsutviklingen for å forebygge at det oppstår komplikasjoner eller forverring av pasientens tilstand. En må tenke framover fordi en på bakgrunn av kunnskap vet at de ulike intervensjonene virker inn og får konsekvenser for pasienten.



Være fortrolig med teknisk utstyr

Intensivsykepleieren jobber i et høyteknologisk miljø. Bruken av medisinsk utstyr øker i helsehjelpen til kritisk syke pasienter. Utstyret brukes blant annet til monitorering, diagnostisering og behandling. Den medisinske teknologien gjør det mulig å diagnostisere og behandle tilstander som det tidligere ikke fantes hjelp for. Teknologien har imidlertid også sine negative sider, blant annet ved at den virker fremmedgjørende. Bruk av teknologi kan medføre at en betrakter mennesket som en sum organer, funksjoner og prosesser, og da kan en bare kartlegge målbare behov, som i vesentlig grad er de fysiologiske. De psykososiale behovene, som er vanskeligere å se og måle, kan dermed bli tatt mindre hensyn til.

Intensivsykepleieren har ansvar for at medisinsk utstyr brukes på en forsvarlig og hensiktsmessig måte, og må være bevisst på hvilke muligheter og begrensninger teknologien har. Det innebærer både å vite hvordan utstyret virker, og hvilke bruksområder og begrensninger utstyret har (Forskrift om nasjonal retningslinje for intensivsykepleierutdanning, 2021; Henriksen et al., 2021; Intensivsykepleierne NSF, 2023). Medisinsk teknologi er kompleks, og det kan oppstå feil ved bruken av utstyret, noe som kan medføre en risiko i pasientbehandlingen. Risikoen er ofte knyttet til personene som bruker utstyret, og majoriteten av de feilene som rapporteres, er brukerrelaterte. Feilen kan skyldes uriktig bruk, mangel på kunnskaper om apparaturens begrensninger og manglende evne til å lokalisere feil og til å bruke kliniske kunnskaper i kritiske situasjoner. En vesentlig ferdighet ved det å ha «apparatfortrolighet» er å kunne se på utstyret som et hjelpemiddel, samtidig som oppmerksomheten er rettet mot pasienten som person.



Ha kompetanse i ikke-tekniske ferdigheter

Intensivsykepleierens behandlende funksjon og ansvar omfatter ikke bare å administrere medisinsk utstyr og utføre prosedyrer. Å ha ikke-tekniske ferdigheter (ITF) beskrives som viktig kompetanse i avansert pasientbehandling. ITF kan omfatte teamarbeid (se s. 51), situasjonsbevissthet, beslutningstaking og oppgaveløsning (se tabell 2.16) (Wevling et al., 2019).


Tabell 2.16 Ikke-tekniske ferdigheter i intensivsykepleie (Wevling et al., 2019)






	
Situasjonsbevissthet


	
Innhente informasjon

Identifisere og forstå

Forutse og være i forkant





	
Beslutningstaking


	
Identifisere handlingsalternativer

Vurdere risikofaktorer og velge handlingsalternativer

Revurdere





	
Oppgaveløsning


	
Planlegge og forberede

Prioritere

Identifisere og anvende ressurser

Overholde standarder og kvaliteter









Utføre kunnskapsbasert praksis 

Intensivsykepleieren skal kunne analysere og forholde seg kritisk til teori og ulike informasjonskilder, og bidra til at ny kunnskap anvendes i praksis (Forskrift om nasjonal retningslinje for intensivsykepleierutdanning, 2021; NSF, 2023). God kvalitet i helsetjenesten forutsetter at helsehjelpen baseres på pålitelig kunnskap om effekten av tiltak og pasientens erfaringer og synspunkter på helsetjenesten. Helsehjelpen skal bygge på den beste og mest oppdaterte kunnskapen, det som beskrives som kunnskapsbasert praksis. Kunnskaps-basert praksis er å ta faglige avgjørelser basert på en syntese av systematisk innhentet forsknings-kunnskap, erfaringsbasert kunnskap og pasientens erfaring og kunnskap.

Med erfaringsbasert kunnskap menes at helsepersonellets egen erfaring har en viktig betydning for beslutninger for helsehjelp. Erfaringsbasert kunnskap kan forstås som kunnskap som læres i dagliglivet ved å praktisere. Pasientens erfaring og kunnskap retter seg mot erfaringen og opplevelsen vedkommende får om sin sykdom, skade eller funksjonssvikt, og erfaringen og opplevelsen han eller hun får i møtet med helsetjenesten. I prinsippene for kunnskapsbasert praksis går pasienten fra bare å være en samtykker til også å bli en kunnskapshåndterer (Meld. St. 10 (2012–2013); Nortvedt et al., 2021).

Kunnskapsbasert praksis kan beskrives som en trinnvis prosess i seks trinn (Helse-biblioteket, 2021):


	Refleksjon over egen praksis


	Formulere spørsmål


	Finne forsknings-basert kunnskap


	Kritisk vurdere forskningen


	Anvende forskningsbasert kunnskap med erfaringsbasert kunnskap og pasientens behov


	Evaluere egen praksis




Bruke kunnskapspyramiden. Intensivsykepleieren skal kunne bruke relevante metoder for å innhente, systematisk vurdere og anvende kunnskap i sin yrkesutøvelse (Forskrift om nasjonal retningslinje for intensivsykepleierutdanning, 2021). Ved kunnskaps-basert praksis er man opptatt av å finne mest mulig oppsummert og allerede kvalitetsvurdert forsknings-kunnskap. Til hjelp for kunnskapssøket kan intensivsykepleieren bruke S-pyramiden eller det som også kalles kunnskapspyramiden. Kunnskapspyramiden er et hierarki av informasjonskilder for kliniske beslutninger og er utviklet av forskeren Brian Haynes ved McMaster-universitetet i Canada (se figur 2.2). Kildene øverst i hierarkiet er basert på allerede kvalitetsvurdert og oppsummert forskning. Kildene nederst i hierarkiet, primær-/enkeltstudier, krever kvalitetsvurdering, og bruk av disse kildene forutsetter kunnskap om forsknings-prosessen og kunnskap om fortolkning og analyse av forsknings-data (Alper & Haynes, 2016; Helsebiblioteket, 2021; Nortvedt et al., 2021).

Kunnskapssøket starter på de øverste trinnene i kunnskapspyramiden. Finner en ikke nok kunnskap om aktuelt tema på disse trinnene, må en gjøre systematiske søk nedover i pyramiden. Det øverste trinnet, systemer, er per i dag ikke fullt utviklet. Kunnskapssøket starter derfor på kliniske oppslagsverk.


[image: Kunnskapspyramiden har 5 nivåer. Nederste nivå er studier, nivå 2 er systematiske oversikter, nivå 3 er kunnskapsbaserte retningslinjer, nivå 4 er kliniske oppslagsverk og nivå 5 på toppen er systemer.]
Figur 2.2 Kunnskapspyramiden (Her i oversettelse fra Helsebiblioteket, 2021)





Ta ansvar for en etisk pasientbehandling

Intensivsykepleieren skal kunne analysere etiske problemstillinger og anvende etisk refleksjon i helsehjelpen pasienten tilbys (Forskrift om nasjonal retningslinje for intensiv-sykepleierutdanning, 2021). I forholdet mellom pasient og sykepleier er maktforholdet asymmetrisk. Som akutt og/eller kritisk syk er pasienten den sårbare parten. På grunn av sykdom eller skade og behandling kan han eller hun mangle ressurser til å ivareta sin autonomi og integritet. Det kan derfor være lett å overkjøre pasienten, glemme medmenneskeligheten i faget og la seg styre av sine egne interesser og holdninger. I akutte behandlingssituasjoner der man ofte konsentrerer seg om pasientens organfunksjoner for å redde hans eller hennes liv, må intensivsykepleieren kunne ivareta pasientens autonomi, integritet og verdighet. Hun eller han skal ved bruk av sin kompetanse sikre at all pasientbehandling blir gjennomført på en etisk og juridisk forsvarlig måte (Intensivsykepleierne NSF, 2023; NSF, 2023).

I et tverrfaglig behandlingsteam har intensivsykepleieren et viktig ansvar for å løfte fram relevante etiske problemstillinger og å bidra til etiske tverrfaglige refleksjoner gjennom etisk argumentasjon (Forskrift om nasjonal retningslinje for intensivsykepleierutdanning, 2021; NSF, 2023). I helsehjelpen til akutt og/eller kritisk syke pasienter møter intensivsykepleieren ulike etiske utfordringer. I helsetjenesten er det fire sentrale etiske prinsipper helsepersonell skal ivareta: prinsippene om ikke-skade, velgjørenhet, likebehandling/rettferdighet og autonomi (se ramme).


Viktige etiske prinsipper i helse- og omsorgstjenesten


	Ikke-skadeprinsippet: Å ivareta ikke-skadeprinsippet innebærer å unngå å påføre pasienten skader, det vil si å sikre at pasienten ikke skades av nytteløse undersøkelser og behandling, å forebygge lidelse og å ivareta en verdig død.


	Velgjørenhetsprinsippet: Å ivareta velgjørenhetsprinsippet innebærer å handle til pasientens beste: å tilveiebringe nytte og balansere nytte mot risikoer og kostnader.


	Likebehandlings-/rettferdighets-prinsippet: Å ivareta rettferdighetsprinsippet innebærer blant annet likebehandling av pasienter og å ta ansvar for fordeling av ressurser. Uavhengig av pasientens sosiale status, kjønn, rase og påtrykk fra familie har pasienten lik rett til medisinsk behandling og sykepleie.


	Autonomiprinsippet: Å ivareta autonomiprinsippet innebærer å ha respekt for pasientens autonomi, integritet og verdighet. Respekt for pasientens autonomi innebærer først og fremst at pasienten får samtykke til all medisinsk behandling og sykepleie, men omfatter også at pasientens kunnskap og erfaring tas med i beslutninger om helsehjelp.






Utfordringer med å ivareta autonomiprinsippet. I henhold til pasient- og brukerrettighetsloven (1999) kapittel 4 er det et krav at pasienten får samtykke til helsehjelpen han eller hun tilbys. Pasienten har rett til å motsette seg helsehjelp dersom han eller hun er samtykkekompetent og fri fra utilbørlig press fra omgivelsene. Samtykkekompetanse betyr at pasienten kan forstå relevant informasjon, kan sette informasjonen inn i sin egen situasjon og overveie ut fra denne, samt uttrykke sine ønsker. Det forutsetter at pasienten med rimelig sikkerhet evner å uttrykke sin egentlige vilje (Helsedirektoratet, 2013).

Ifølge Helsedirektoratet (2013) er ikke samtykkekompetansen noen absolutt størrelse, den kan være situasjonsbestemt, variere fra time til time og være avhengig av hvilke beslutninger som skal tas, og må derfor vurderes konkret opp mot disse beslutningene. Før samtykkekompetansen vurderes, anbefales det at helsepersonellet legger til rette for at pasientens kompetanse blir så god som mulig, blant annet ved å snakke med pasienten når han eller hun er mest opplagt, å behandle sykdom og lidelse som påvirker kompetansen, og å justere legemiddelbehandlingen så langt det er mulig (Helsedirektoratet, 2013).

I sykepleie til akutt og/eller kritisk syke kan det være utfordrende å ivareta autonomiprinsippet. På grunn av sykdom eller skade og helsehjelpen pasienten tilbys, har ikke pasienten alltid samtykkekompetanse, eller kompetansen kan svekkes gradvis (se også kapittel 3).

For at pasienten skal ha samtykkekompetanse, må han eller hun være informert om helsehjelpen han eller hun har behov for (Pasient- og brukerrettighetsloven, 1999, kapittel 4). Det kan være utfordrende å informere pasienten når hans eller hennes kognitive funksjon er påvirket av fysisk og psykisk stress, analgesi og eventuelt sedasjon.

Dersom pasienten motsetter seg livreddende helsehjelp, kan det bli nødvendig å bruke tvang. I henhold til pasient- og brukerrettighetsloven (1999) kapittel 4a kan tvungen helsehjelp gis til personer med fysiske eller psykiske forstyrrelser som svekker samtykkekompetansen. Kriteriene for slik tvangsbruk er at unnlatelse av slik hjelp kan føre til vesentlig helseskade for pasienten, og at helsehjelpen anses som nødvendig.

I en slik situasjon må intensivsykepleieren sikre at behandlingen foregår innenfor faglige, etiske og juridiske retningslinjer, ved å


	først legge forholdene til rette for at helsehjelpen kan gis uten tvang


	i hvert enkelt tilfelle bruke faglig skjønn i vurderingen om behandlingen er påtrengende nødvendig


	i slike tilfeller sikre at pasienten bevarer sin integritet og beskyttes mot krenkende handlinger




I akutte behandlingssituasjoner der det viktigste er å redde pasientens liv, kan utfordringen være å forebygge avhumanisering av pasienten og å ivareta pasientens integritet og verdighet (se kapittel 3).

Utfordringer med å ivareta ikke-skade- og velgjørenhetsprinsippet. Å ivareta ikke-skadeprinsippet innebærer å unngå å påføre pasienten skade, det vil si å sikre at pasienten ikke skades av nytteløse undersøkelser og behandling, å forebygge lidelse og å ivareta en verdig død. Velgjørenhetsprinsippet ivaretas ved å handle til pasientens beste, å tilveiebringe nytte og å balansere nytte mot risikoer og kostnader.

Intensivsykepleieren skal ivareta pasientens sikkerhet og forebygge komplikasjoner relatert til den helsehjelpen pasienten får (NSF, 2023). Utfordringen er å ivareta ikke-skadeprinsippet i behandlingen av kritisk syke pasienter med et komplekst sykdomsbilde, og innenfor rammene om krav til rasjonalitet og effektivitet. Hverdagen kan oppleves stressende når man skal utføre avansert helsehjelp, ofte med begrensede personalressurser, og samtidig ivareta pasientens psykososiale behov og ha omsorg for pasientens pårørende. Intensivsykepleierens arbeidssituasjon kan være preget av bekymring for å påføre pasienten feilbehandling og skade. Det kan også oppleves utfordrende å samhandle med kolleger som ikke har tilstrekkelig kompetanse til å ivareta pasientens behov (Haar et al., 2020; Liu et al., 2023; Nordin et al., 2023; Oyesanya et al., 2018; Rainer et al., 2018).

Det kan også oppleves utfordrende og stressende å ivareta pasientens sikkerhet når man skal administrere helsehjelp som ikke samsvarer med ens egen kunnskap om anbefalte behandlingsprinsipper. Intensivsykepleiere kan oppleve å bli beordret til å administrere behandling han eller hun mener ikke er til pasientens beste, og at intensivsykepleierens kunnskaper ikke blir hørt og anerkjent av leger i behandlingsteamet. Samhandling med pasienter og pårørende kan også oppleves utfordrende når pasientens eller pårørendes ønsker og meninger ikke samsvarer med helsehjelpen som er forordnet (Jerpseth et al., 2017; Liu et al., 2023; McAndrew & Hardin, 2020; Rainer et al., 2018; Schulz et al., 2023).

Intensivsykepleieren er forpliktet til å ivareta en verdig død for pasienten og skal delta aktivt i beslutningsprosesser om livsforlengende behandling (NSF, 2023). Velgjørenhets- og ikke-skadeprinsippet fordrer at nytten oppveier ulempen ved behandlingen, og at et slikt nytteredskap kan være vanskelig når pasienten er alvorlig syk og døden er et mulig utfall (Helsedirektoratet, 2013).

Det pågår en kontinuerlig utvikling av helsehjelp ved kritisk sykdom, og det kommer stadig nye behandlingsmetoder for å kompensere og behandle alvorlig svikt i pasientens vitale funksjoner og forlenge pasientens liv. Problemet er at helsehjelpen kan oppleves ubehagelig og stressende for pasienten. Å forlenge pasientens liv er ikke til pasientens beste dersom behandlingen bare bidrar til å forlenge pasientens lidelse (Helse-direktoratet, 2013). Helse-direktoratet (2013) definerer livsforlengende behandling som all behandling og alle tiltak som kan utsette en pasients død. Eksempel på dette er hjertelunge-redning, annen pustehjelp og hjertestimulerende legemidler, kunstig ernæring og væsketilførsel, nyreerstattende behandling, antibiotika og kjemoterapi (se kapittel 31).

Det å begrense livsforlengende behandling og å ivareta en verdig død hos alvorlig syke kan oppleves etisk utfordrende. Sykepleiere kan oppleve et press om å behandle pasienten for enhver pris, eller at behandlingen avsluttes for tidlig og beslutningen tas på feil grunnlag. Rammefaktorer i avdelingen, som tverrfaglig samarbeid med ansvarlig behandlende leger og anerkjennelse av intensivsykepleierens kompetanse og integritet, nok enerom for å skjerme pasienten i en terminal fase og ressurser til å yte god omsorg til pårørende, er ikke alltid til stede (Haar et al., 2020; Liu et al., 2023; McAndrew & Hardin, 2020; Nordin et al., 2023; Rainer et al., 2018; Schulz et al., 2023) (se kapittel 31).




Lindring

På grunn av sykdom, skade og medisinsk behandling kan pasienten oppleve store belastninger av fysisk og psykososial karakter. Intensivmedisinsk behandling og intensivsykepleie blir av noen sammenlignet med tortur. Pasienten kan bli utsatt for over- og understimulering i form av kontinuerlig fysisk og psykisk ubehag, smerter, nedsatt mulighet til å kommunisere og til å kunne ta egne avgjørelser, og begrenset mulighet til å se sine omgivelser (se kapittel 3).

I henhold til yrkesetiske retningslinjer skal intensivsykepleieren ivareta en helhetlig omsorg for pasienten og ta ansvaret for en sykepleiepraksis som lindrer lidelse (Intensivsykepleierne NSF, 2023; NSF, 2023). Den lindrende funksjonen har som mål å begrense omfanget og styrken av belastningene som pasienten kan oppleve i forbindelse med sykdom, skade og medisinsk behandling. Målet er at pasientens krefter kan benyttes i helbredende prosesser, og at smerte og ubehag reduseres eller fjernes (Intensivsykepleierne NSF, 2023). Utfordringen kan være å skape et terapeutisk miljø for pasienten i en teknisk og hektisk hverdag, og å hjelpe pasienten til å mestre livssituasjonen sin.

Der det ikke er mulig å fjerne belastende stressorer, kan en støtte pasientens indirekte stresshåndtering, blant annet ved å bruke metoder som reduserer opplevelsen av de fysiske og psykiske stressreaksjonene som vil oppstå i situasjonen. Den bakenforliggende stressoren vil fremdeles være til stede, men pasienten vil kunne mestre situasjonen fordi det opplevde ubehaget i situasjonen reduseres. Informasjon er ett av flere tiltak som kan fremme pasientens opplevelse av forutsigbarhet og kontroll i en stressende situasjon. Å få informasjon før en stressende opplevelse, og å få informasjon om hvorfor det som må gjøres er nødvendig, om hva som skal gjøres og hvor lang tid det vil ta, kan hjelpe pasienten til å gjøre en kognitiv evaluering av situasjonen – det vil si å forstå hensikten og meningen med den stressende opplevelsen (se kapittel 3).


Forståelse for og innsikt i pasientens opplevelse av sin situasjon

Hver pasient er en unik person, ikke bare et «tilfelle». Intensivsykepleieren må kunne se den personen pasienten er. For å kunne lindre pasientens lidelse må en ha kunnskaper om hvordan lidelsen oppleves av den enkelte pasient, hvilke trekk ved denne lidelsen som er felles for alle slike tilfeller, og hva som skiller den fra andre lidelser. Først med denne kunnskapen kan intensivsykepleieren bruke sin erfaring fra lignende situasjoner som grunnlag for handling.



Redusere smerter og ubehag

Intensivsykepleieren har et ansvar for å overvåke pasientens opplevelse av smerter og ubehag, og administrere medikamentell og ikke-medikamentell smertelindring og sedasjonsbehandling, ut fra pasientens problemer, ressurser og behov (se kapittel 13 og 14) (Intensivsykepleierne NSF, 2023).

Intensivsykepleieren skal medvirke i beslutningsprosesser om begrensning av livsforlengende behandling og har medansvar for å bidra til en fredelig død for pasienten der helbredelse ikke er mulig. Der livet ikke er til å redde, har intensivsykepleieren et viktig ansvar for å skape en verdig ramme for pasient og pårørende i den siste tiden, og også når døden har inntruffet (se kapittel 31) (Intensivsykepleierne NSF, 2023; NSF, 2023).



Redusere psykisk stress hos pasienten

Intensivsykepleieren må kunne legge til rette for et terapeutisk miljø for pasienten og ivareta hans eller hennes psykososiale behov, ved å kunne kommunisere og samhandle med mennesker i stress og krise. En må kunne støtte og veilede pasienten ved undersøkelser og behandlingstiltak (se kapittel 3).




Undervisning, veiledning, administrasjon og ledelse

Undervisning og veiledning av studenter og helsepersonell er en del av intensivsykepleierens funksjon og ansvar. Intensivsykepleieren skal kunne bruke pedagogiske prinsipper i undervisningen og veiledningen, og samarbeide med utdanningsinstitusjonene om gjennomføring av praksisstudier i utdanningen av intensivsykepleiere (Forskrift om nasjonal retningslinje for intensivsykepleierutdanning, 2021; Intensivsykepleierne NSF, 2023).

Administrasjon og ledelse. Intensivsykepleieren arbeider tett sammen med sin egen faggruppe, men også i stor grad tverrfaglig med annet helsepersonell. I behandlingen av pasienten vil en samarbeide og samhandle med mange aktører, der intensivsykepleieren koordinerer pasientens behandling (Forskrift om nasjonal retningslinje for intensivsykepleierutdanning, 2021). En må derfor administrere arbeidet sitt som en del av en større enhet.

Å utøve faglig forsvarlig helsehjelp forutsetter en forståelse av helsetjenestens oppbygning og oppgaver, sammen med kjennskap til lover, regler og øvrige rammebetingelser som styrer virksomheten (NSF, 2022). Intensivsykepleieren har etter helsepersonelloven (1999) et selvstendig sykepleiefaglig ansvar med hensyn til klinisk yrkesutøvelse. Hun eller han skal «innta en aktiv rolle i diskusjon om utvikling av profesjonen og dens plass i samfunnet, og kommunisere og fremme intensivsykepleierens funksjon og ansvar i profesjonelle sammenhenger og til allmenheten» (Forskrift om nasjonal retningslinje for intensivsykepleierutdanning, 2021, § 6).

Pasientens situasjon krever at intensivsykepleieren arbeider målrettet og raskt og har evne til å finne smidige løsninger på de daglige problemene i et teknologisk preget miljø, men samtidig har pasienten i fokus. Intensivsykepleieren er til stede hos pasienten gjennom hele døgnet og har kjennskap til pasienten, og har derfor en viktig koordinerende funksjon for pasientens totale behandlingsprogram.

Bruke digital kompetanse. Intensivsykepleieren skal bistå i utviklingen av og bruke egnet teknologi på individ- og systemnivå. Han eller hun skal bidra til at implementering og bruk av digitale verktøy er faglig forsvarlig (Forskrift om nasjonal retningslinje for intensivsykepleierutdanning, 2021).



Forskning og kvalitetsarbeid

Teknologien er i stadig utvikling og påvirker behandlingstilbudet til vår målgruppe og sammensetningen av behandlingen. Intensivsykepleieren har en sentral rolle i et alltid foranderlig og komplekst behandlingssystem, noe som stiller krav til kunnskapsnivå og hvordan en utøver faget sitt. Intensivsykepleieren har ansvar for utvikling innenfor eget fagområde, for å vurdere kvaliteten av eget arbeid og for å bidra til at ny kunnskap blir innarbeidet og brukt i praksis (Forskrift om nasjonal retningslinje for intensivsykepleierutdanning, 2021; Intensivsykepleierne NSF, 2023; NSF, 2023). Forskning og kvalitetsarbeid er viktige funksjoner for å ivareta kvaliteten og pasientsikkerheten i helsehjelpen pasienten tilbys (Helsedirektoratet, 2019a; Meld. St.10 (2012–2013)).


Forskning

Enkelt sagt er forskning systematisk utvikling av ny kunnskap, der en kan skille mellom grunn--forskning og anvendt forskning. Grunn-forskning observerer fenomener eller fakta uten sikte på spesiell bruk. Anvendt forskning er rettet mot bestemte praktiske mål eller anvendelser. I utøvelse av kunnskapsbasert praksis (se s. 75) er en i stor grad opptatt av å finne og bruke anvendt forskning (Nortvedt et al., 2021).

Forskning er viktig for å utvikle intensivsykepleiefaget. Intensivsykepleieren skal delta i forskning, gjøre forskning tilgjengelig og bruke forsknings-resultater i sin praksis (Intensivsykepleierne NSF, 2023; NSF, 2023). I henhold til Norsk Sykepleierforbund (2023) er det behov for sykepleie-forskning som kan bidra til å underbygge sykepleiepraksis basert på kunnskap. Norsk Sykepleierforbund (2017a) mener det også er viktig med sykepleie-forskning for å utvikle helsetjenester og helsepolitikk.



Kvalitetsarbeid

Kvalitetsarbeid er en kontinuerlig prosess for utvikling og forbedring av helsetjenesten, der målet er å øke kvaliteten på helsetjenesten og bidra til pasientsikkerhet ved å redusere uønskede hendelser og pasientskader. Uønsket hendelse kan beskrives som «enhver hendelse som kunne ha ført til, eller førte til unødig skade hos en pasient» (Nasjonalt kunnskapssenter for helsetjenesten, 2010, s. 25). En uønsket hendelse kan omfatte nesten hendelse, skadeløs hendelse eller skadelig hendelse (Nasjonalt kunnskapssenter for helsetjenesten, 2010; Verdens helseorganisasjon, 2020):


	Nesten hendelse betyr en hendelse som ikke nådde fram til pasienten


	Skadeløs hendelse betyr en hendelse som nådde fram til pasienten, men påførte ikke pasienten noen merkbar skade


	Skadelig hendelse betyr at hendelsen har medført skade på pasienten




Kvalitetsarbeid kan inndeles i kvalitetsforbedring og kvalitetskontroll, og har utviklet seg fra en ensidig vekt på sikring av kvaliteten til også å fokusere på kontinuerlig utvikling og forbedring (Meld. St. 10 (2012–2013); Sosial- og helsedirektoratet, 2005; Stubberud, 2024). Systematisk kvalitetsarbeid er lovfestet som del av den daglige ordinære virksomheten i helsetjenesten (Helsedirektoratet, 2019a; Spesialisthelsetjenesteloven, 1999, § 3-4a).

Kvalitetsforbedring er ikke å utvikle ny teoretisk kunnskap som forskning, men å omsette allerede eksisterende kunnskap i praksis. Det er å innføre nye eller vesentlig forbedrede prosesser, systemer og tjenester, basert på forsknings-kunnskap, systematisk erfaringskunnskap og pasientkunnskap (kunnskapsbasert praksis, s. 75). Kvalitetsforbedring kan beskrives som en kontinuerlig eller gjentakende prosess, der man hele tiden vurderer de aktivitetene som påvirker helsetjenestens kvalitet (se tabell 2.3), for deretter å heve kvaliteten. I den kontinuerlige prosessen vurderes kvalitetskravene regelmessig med henblikk på om de er egnet til å beskrive tjenestenes evne til å tilfredsstille pasientens eller brukerens behov (Stubberud, 2024). Helsedirektoratet (2018, s. 3) definerer kvalitetsforbedring som


en kontinuerlig prosess for å identifisere svikt eller forbedringsområder, teste ut tiltak og justere til at resultatet blir som ønsket og forbedringen vedvarer. Prosessen innebærer å dokumentere at en faktisk har et problem, identifisere årsaker, teste ut mulige løsninger i liten skala og implementere de tiltak som viser seg å være effektive. Kvalitetsforbedring kan handle om alt fra å justere de små tingene i hverdagen, til å teste ut mer innovative og nytenkende ideer og tjenester.



Etter spesialisthelsetjenesteloven (1999) § 3-4a skal helsepersonell sørge for at virksomheten arbeider systematisk for kvalitetsforbedring og pasientsikkerhet. De yrkesetiske retningslinjene for sykepleiere (NSF, 2023) og funksjons- og ansvarsbeskrivelsen for intensivsykepleiere (Intensivsykepleierne NSF, 2023), presiserer også at intensivsykepleieren har et personlig ansvar for at egen praksis er faglig, etisk og juridisk forsvarlig, og skal bidra til utforming og gjennomføring av faglige normer for god praksis på arbeidsstedet. Intensivsykepleieren skal «initiere om og ta ansvar for kvalitetsforbedring» (Intensivsykepleierne NSF, 2023, kap. 3.0).

Kvalitetsforbedring handler også om innovasjon, et begrep som kan brukes for å beskrive prosesser der man gjør ting annerledes for å skape forbedringer i tjenestene (NSF, 2017b; Orvik, 2022). Intensivsykepleieren skal kunne «bidra til nytenkning og innovasjonsprosesser for å bedre tjenestetilbudet generelt og sykepleietilbudet spesielt» (Forskrift om nasjonal retningslinje for intensivsykepleierutdanning, 2021, § 15b).

Kvalitetskontroll er å overvåke og dokumentere kvaliteten i helsetjenesten. Det er å kontrollere at tjenestene er virkningsfulle, er trygge og sikre, involverer pasientene og gir dem innflytelse, er samordnet og preget av kontinuitet, utnytter ressursene på en god måte og er tilgjengelig og rettferdig fordelt (se s. 48). Det kan innebære å kontrollere hva som er blitt gjort, måle og reflektere over resultater, vurdere om forbedringer som er innført er tilstrekkelige og eventuelt justere disse dersom resultatene ikke samsvarer med ønsket standard (Helsedirektoratet, 2019a; Konsmo et al., 2015; Stubberud, 2024). Ifølge Helsedirektoratet (2019a) har helsetjenesten behov for gode systemer og strukturer for å følge opp utviklingen av pasientsikkerhet og kvalitetsforbedring over tid. Kvalitetskontroll er viktig for å få kunnskap om kvaliteten og pasientsikkerheten i tjenestene (Sosial- og helsedirektoratet, 2005).

I henhold til helsetilsynsloven (2017, § 3) skal enhver som yter helse- og omsorgstjenester, etablere et internkontrollsystem for virksomheten og sørge for at virksomhet og tjenester planlegges, utføres og vedlikeholdes i samsvar med krav fastsatt i eller i medhold av lover og forskrifter. Det vil si å kartlegge hvilke lov- og forskriftskrav som gjelder, hvilke aktiviteter disse har betydning for, innføre rutiner som gjør at kravene oppfylles, og kontrollere at de rutiner som etableres etterleves og er hensiktsmessige. Kvalitetskontroll kan blant annet innebære resultat- eller prosessmålinger (se tabell 2.17) (Stubberud, 2024).


Tabell 2.17 Kvalitetskontroll (Stubberud, 2024)






	
	Hensikt






	
Resultatmålinger


	
Å kartlegge eller måle effekten av iverksatte endringer.





	
Prosessmålinger


	
Å kartlegge eller måle hvor godt helsepersonell etterlever nasjonale og lokale bestemmelser og anbefalinger for helsehjelpen pasienten tilbys.










Repetisjonsoppgaver


	Hva er psykososiale behov?


	Hvordan kan pasienten oppleve å være akutt og/eller kritisk syk?


	Hvilke psykologiske faktorer kan påvirke pasientens ressurser til å mestre pasientrollen?


	Hvilke faktorer kan påvirke pasientens opplevelse og mestring av negativt stress?


	Hva innebærer kognitiv, instrumentell og emosjonell kontroll?


	Hvordan kan sykepleieren fremme pasientens opplevelse av kognitiv kontroll?


	Hvordan kan sykepleieren fremme pasientens opplevelse av instrumentell kontroll?


	Hvordan kan sykepleieren fremme pasientens opplevelse av emosjonell kontroll?


	Hva påvirker pasientens mulighet for personlig kontroll ved kritisk sykdom?

